DEĊIŻJONI TAL-KUMMISSJONI
tal-20 ta’ Mejju 2008
dwar l-għajnuna mill-Istat bin-numru C 57/06 (dik li qabel kienet l-għajnuna bin-numru NN 56/06 u bin-numru N 451/06) b’rabta mal-finanzjament mogħti mir-reġjun ta’ Hessen lill-azjendi agrikoli li jkabbru l-għeneb f’dan ir-reġjun
(notifikata bid-dokument numru C(2008) 1626)
(It-test bil-Ġermaniż biss huwa awtentiku)
(Test b’relevanza għaż-ŻEE)
(2010/394/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikulari l-Artikolu 88(2)(1) tiegħu,
Wara li l-partijiet interessati ġew mistiedna jressqu l-kummenti tagħhom skont dak l-Artikolu (1), u wara li ġew ikkunsidrati dawk il-kummenti,
Billi:
I. IL-PROĊEDURA
(1)
Wara lmenti li rċieva f’Ottubru 2003 u f’Novembru 2004 rispettivament, id-Direttorat Ġenerali għall-agrikoltura u l-iżvilupp rurali (id-DĠ AGRI) wettaq inkjesta dwar il-finanzjament mogħti mir-reġjun ta’ Hessen lill-azjendi agrikoli li jkabbru l-għeneb f’dan ir-reġjun.
(2)
B’rabta ma’ dan, saru żewġ laqgħat, waħda fis-26 ta’ Jannar 2005 bejn l-awtoritajiet tar-reġjun ta’ Hessen u uffiċjali mid-DĠ AGRI, u oħra fid-29 ta’ Settembru 2005 bejn il-Prim Ministru tar-reġjun ta’ Hessen, is-Sur Koch, u l-Kummissarju għall-agrikoltura u l-iżvilupp rurali. Wara l-laqgħa tad-29 ta’ Settembru 2005, id-DĠ AGRI bagħat ittra ta’ segwitu lill-awtoritajiet tar-reġjun ta’ Hessen nhar it-13 ta’ Ottubru 2005.
(3)
L-awtoritajiet tar-reġjun ta’ Hessen bagħtu t-tagħrif lid-DĠ AGRI bil-miktub permezz ta’ ittri li jġibu d-dati tal-25 ta’ Jannar 2005, tal-25 ta’ April 2005 u tat-12 ta’ Diċembru 2005 rispettivament, li għalihom qed issir referenza hawnhekk.
(4)
Il-Ġermanja għarrfet lill-Kummissjoni dwar il-finanzjament tal-kapital proprju ta’ kantina ġdida tal-inbid permezz ta’ ittra elettronika mibgħuta fis-6 ta’ Lulju 2006, skont l-Artikolu 88(3) tat-Trattat tal-KE. Skont it-tagħrif mibgħut, in-notifika ntbagħtet sabiex ikun hemm ċertezza legali. Minħabba li parti mill-fondi kienu diġà tħallsu qabel ma saret in-notifika, il-miżura ġiet irreġistrata bin-numru NN 56/06 fir-reġistru tal-għajnuniet li ma jiġux innotifikati. Il-Ġermanja bagħtet iktar tagħrif permezz tal-ittri elettroniċi mibgħuta fil-21 ta’ Settembru 2006 u fl-14 ta’ Novembru 2006.
(5)
Permezz ta’ ittra tal-20 ta’ Diċembru 2006 (K(2006) 6605 finali), il-Kummissjoni għarrfet lill-Ġermanja li kienet iddeċidiet li tibda l-proċedura mniżżla fl-Artikolu 88(2) tat-Trattat tal-KE b’rabta ma’ din l-għajnuna.
(6)
Id-deċiżjoni tal-Kummissjoni li tibda l-proċedura kienet ippubblikata f’Il-Ġurnal Uffiċjali tal-Unjoni Ewropea (2). Il-Kummissjoni stiednet lill-partijiet interessati biex, fi żmien xahar, iressqu l-kummenti tagħhom.
(7)
Permezz ta’ ittra tal-15 ta’ Frar 2007, il-Kummissjoni rċeviet il-kummenti ta’ parti interessata, li għall-bidu talbet li isimha ma jixxandarx.
(8)
Il-kummenti ntbagħtu lill-Ġermanja, mingħajr ma ġiet żvelata l-identità tal-parti interessata li bagħtithom, permezz ta’ ittra tat-2 ta’ Marzu 2007. Permezz ta’ ittra tas-7 ta’ Marzu 2007, il-parti interessata rrevokat it-talba biex isimha ma jixxandarx. Permezz ta’ ittra elettronika mibgħuta fl-4 ta’ April 2007, il-Ġermanja bagħtet iktar tagħrif.
II. DESKRIZZJONI
(9)
Skont it-tagħrif mibgħut, l-azjenda Hessische Staatsweingüter GmbH Kloster Eberbach, li għandha l-uffiċċju rreġistrat tagħha f’Eltville, ħdejn ix-xmara Rhein, għandha żona ta’ madwar 190 ettaru bid-dwieli u għalhekk hija l-ikbar vinja fil-Ġermanja. Hija tispeċjalizza fil-produzzjoni ta’ nbid ta’ kwalità għolja, l-iktar tat-tip “Riesling” kif ukoll fil-produzzjoni tal-inbid aħmar fi kwantitajiet dejjem ikbar. Ir-reġjun ta’ Hessen huwa s-sid waħdieni ta’ din il-kumpanija.
(10)
Sal-1998, in-negozju tal-inbid tar-reġjun ta’ Hessen kien amministrat bħala parti mill-amministrazzjoni ġenerali [“kameralistische Wirtschaftsführung”], imbagħad wara, sal-2003, bħala impriża tar-reġjun ta’ Hessen [“Landesbetrieb”]. Iridu jiġu eżaminati diversi miżuri b’rabta mal-finanzjament tal-azjendi agrikoli li jkabbru l-għeneb fir-reġjun ta’ Hessen.
Il-miżuri ta’ qabel il-31 ta’ Diċembru 2002
(11)
Qabel l-2003, l-azjendi agrikoli li jkabbru l-għeneb fir-reġjun ta’ Hessen ġieli spiċċaw marru minn taħt. Dan it-telf kien jagħmel tajjeb għalih ir-reġjun.
(12)
Qabel in-notifika min-naħa tal-Ġermanja, l-awtoritajiet ta’ Hessen kienu taw tagħrif iddettaljat dwar il-fondi li r-reġjun ta’ Hessen kien alloka għall-azjendi agrikoli li jkabbru l-għeneb f’dan ir-reġjun mill-1995 sal-2002.
(13)
Bħala parti mill-amministrazzjoni ġenerali, ħidmet l-azjendi agrikoli li jkabbru l-għeneb fir-reġjun ta’ Hessen kienet amministrata skont il-Kapitoli 09 35 u 03 35 tal-baġit tar-reġjun. Ir-reġjun ta’ Hessen kien jagħmel tajjeb għad-defiċit tal-azjendi agrikoli li jkabbru l-għeneb fir-reġjun ta’ Hessen fil-kontijiet annwali rispettivi tiegħu.
(14)
Skont it-tagħrif mibgħut, f’dak iż-żmien il-monument kulturali u arkitettoniku msejjaħ il-monasteru ta’ Eberbach (“Kloster Eberbach”), li qabel kien abbazija taċ-Ċisterċensi, ukoll kien għadu f’idejn l-azjendi agrikoli li jkabbru l-għeneb fir-reġjun ta’ Hessen. Għalhekk, l-ispejjeż taż-żamma u tal-amministrazzjoni tal-monasteru kienu attribwiti lilhom. Skont it-tagħrif mibgħut, il-monasteru issa qed jitmexxa bħala fondazzjoni indipendenti li taqa’ taħt il-liġi pubblika.
(15)
Skont it-tagħrif mibgħut, l-azjendi agrikoli li jkabbru l-għeneb fir-reġjun ta’ Hessen kellhom dawn ir-riżultati fil-perjodu mill-1995 sal-1997:
(f’DEM)
1995
1996
1997
Dħul
10 424 594
10 970 002
12 043 717
Infiq
11 637 419
11 889 731
12 330 538
Riżultat
-1 212 825
- 919 729
- 286 821
(16)
L-awtoritajiet ta’ Hessen qalu li l-infiq attribwit għaż-żamma u għall-amministrazzjoni tal-monasteru ta’ Eberbach ma kellux jitqies meta jiġi kkalkulat l-ammont totali tal-allokazzjonijiet tar-reġjun ta’ Hessen attribwiti lin-negozju tal-inbid tal-azjendi agrikoli li jkabbru l-għeneb f’dan ir-reġjun.
(17)
Skont it-tagħrif mibgħut, id-dħul u l-infiq tal-monasteru ta’ Eberbach attribwit lill-azjendi agrikoli li jkabbru l-għeneb fir-reġjun ta’ Hessen, kien imniżżel taħt sottotitolu ieħor [it-“Titelgruppe 72”] u b’hekk seta’ jiġi identifikat b’mod ċar.
(18)
Skont l-awtoritajiet ta’ Hessen, fil-kontijiet tal-azjendi agrikoli li jkabbru l-għeneb fir-reġjun ta’ Hessen kien hemm imniżżel ukoll l-infiq għal servizzi li ma kinux jistgħu jiġu attribwiti b’mod dirett lill-operat tal-vinji, iżda lil servizzi pubbliċi oħrajn, bħas-serati li fihom ir-rappreżentanzi mill-gvern u mill-Parlament ta’ Hessen iduqu nbejjed differenti, u l-investimenti marbutin mal-miżuri ta’ konsolidazzjoni tal-artijiet. Skont it-tagħrif mibgħut, dan l-infiq tniżżel fl-anness ta’ spjegazzjoni għall-Kapitoli 09 35 u 03 35 tal-kontijiet annwali.
(19)
Minħabba f’hekk, skont l-awtoritajiet ta’ Hessen, l-allokazzjonijiet tar-reġjun ta’ Hessen li huma attribwiti lill-azjendi agrikoli li jkabbru l-għeneb f’dan ir-reġjun għandhom jitranġaw kif ġej:
(f’DEM)
1995
1996
1997
Riżultat
-1 212 825
- 919 729
- 286 821
Id-dħul tal-monasteru ta’ Eberbach
570 825
826 672
966 948
L-infiq tal-monasteru ta’ Eberbach
1 344 793
1 331 987
1 533 826
L-aġġustament għall-monasteru ta’ Eberbach
773 968
505 315
566 878
Serati li fihom ir-rappreżentanzi jduqu nbejjed differenti (l-ammont kollu f’daqqa)
140 000
140 000
140 000
Konsolidazzjoni tal-artijiet
63 918
99 568
47 963
L-aġġustament għall-infiq li mhux marbut mal-operat
203 918
239 568
187 963
L-ammont totali aġġustat
- 234 939
- 174 846
468 020
L-allokazzjonijiet aġġustati f’EUR
120 122
89 397
-
(20)
Skont it-tagħrif mibgħut, l-impriża tar-reġjun ta’ Hessen tal-azjendi agrikoli li jkabbru l-għeneb f’dan ir-reġjun (li nħolqot fl-1 ta’ Jannar 1998 bħala parti separata tal-amministrazzjoni tar-reġjun imma li mhijiex entità legali) irċeviet allokazzjonijiet għall-operat, fosthom għotjiet għall-operat u għotjiet għall-attivitajiet tar-rappreżentanzi tar-reġjun (ammonti f’daqqa għas-serati li fihom il-gvern u l-Parlament ta’ Hessen iduqu nbejjed differenti).
(21)
Skont it-tagħrif mogħti mill-awtoritajiet ta’ Hessen, l-ammonti li ġejjin jistgħu jitqiesu bħala allokazzjonijiet rilevanti għall-azjendi agrikoli li jkabbru l-għeneb fir-reġjun ta’ Hessen għall-perjodu mill-1998 sal-2002:
(f’DEM)
1998
1999
2000
2001
2002
Allokazzjonijiet għall-operat
145 000
670 000
100 000
120 000
61 400
li minnhom l-għotjiet għall-attivitajiet tar-rappreżentanzi kienu ta’
65 000
100 000
100 000
120 000
61 400
L-allokazzjonijiet rilevanti
80 000
570 000
-
-
-
L-allokazzjonijiet rilevanti f’EUR
40 903
291 436
-
-
-
(22)
Skont l-awtoritajiet ta’ Hessen, l-allokazzjonijiet rilevanti għall-perjodu mill-1995 sal-2002 jistgħu jinġabru fil-qosor kif ġej:
(f’EUR)
Bħala parti mill-amministrazzjoni ġenerali
Mill-1995 sal-1997
209 520
Bħala impriża tar-reġjun ta’ Hessen
Mill-1998 sal-2002
332 339
L-ammont totali
1995-2002
541 859
Ir-ristrutturar tan-negozju tal-inbid tar-reġjun ta’ Hessen
(23)
Sabiex jitħejja r-ristrutturar tan-negozju tal-inbid, fuq talba tar-reġjun ta’ Hessen, bejn Awwissu u Novembru tal-2001, l-azjendi agrikoli li jkabbru l-għeneb f’dan ir-reġjun ħadmu flimkien maċ-ċentru tar-riċerka ta’ Geisenheim biex ħarġu b’dokument ta’ strateġija msejjaħ “Situationsanalyse und Entwicklungsperspektiven” (“Analiżi tas-sitwazzjoni u l-prospetti għall-iżvilupp”), li fih ippreżentaw xenarji differenti tal-iżvilupp tal-azjendi agrikoli li jkabbru l-għeneb li jista’ jkun hemm iktar ’il quddiem. F’dan id-dokument, tqiesu żewġ forom legali possibbli għan-negozju tal-inbid, jiġifieri kumpanija b’responsabbiltà limitata (“GmbH”) jew fondazzjoni. F’dak li għandu x’jaqsam mal-istrateġija tan-negozju, l-għażliet kienu jew li l-kantina l-qadima tal-inbid tiġi rrestawrata għal kollox jewinkella li tinbena oħra ġdida.
(24)
Abbażi ta’ dan id-dokument, f’Ġunju tal-2002 tħejja pjan tan-negozju għax-xenarji differenti. Ix-xenarju li fih kollox jibqa’ kif inhu qies ir-restawr bil-mod il-mod tal-bini l-antik f’Eltville fl-għaxar snin li ġejjin, li se jiswa madwar EUR 6,7 miljun. Madanakollu, din l-għażla mhix se twassal biex in-negozju tal-inbid jerġa’ jibda jagħmel qligħ. Skont il-pjan tan-negozju, għall-finanzjament tal-azjendi agrikoli li jkabbru l-għeneb fir-reġjun ta’ Hessen fuq perjodu ta’ għaxar snin se jkunu meħtieġa allokazzjonijiet min-naħa tar-reġjun ta’ Hessen ta’ madwar EUR 14,3 miljun (inklużi l-flus biex jiġi kopert in-nuqqas ta’ flus mill-ħidmiet ta’ qabel tagħhom sa mis-sena 2000 ’l hawn) kif ukoll dħul ta’ madwar EUR 7,7 miljun mill-bejgħ ta’ assi li mhumiex meħtieġa għall-operat. U fl-2011, in-negozju tal-inbid xorta waħda jkollu defiċit annwali ta’ madwar EUR 2 miljun.
(25)
It-tieni għażla strateġika, jiġifieri l-bini ta’ kantina ġdida tal-inbid fil-post fejn kien hemm il-bini l-antik f’Eltville, tqieset li kienet il-waħda li toffri l-inqas benefiċċji ekonomiċi u għalhekk ma tqisetx iktar.
(26)
L-unika għażla strateġika li kienet se twassal għal qligħ fit-tul skont il-pjan tan-negozju kienet il-bini ta’ kantina ġdida tal-inbid fiż-żona fejn hemm l-imħażen tal-għelieqi tal-għeneb ta’ Steinberg u t-trasferiment tal-amministrazzjoni tal-azjendi agrikoli li jkabbru l-għeneb fir-reġjun ta’ Hessen u tal-ħanut tal-inbid lejn il-monasteru ta’ Eberbach. Din l-għażla tippresupponi li r-reġjun se jkollu jagħmel tajjeb għad-djun li kien hemm sa tmiem l-2002 min-negozju tal-inbid. L-ispiża tal-investiment sabiex tinbena l-kantina l-ġdida tal-inbid b’kollox hija mistennija li tkun ta’ EUR 15-il miljun, u l-fondi għaliha għandhom jiġu parti mill-bejgħ ta’ artijiet li mhumiex meħtieġa għall-operat u parti mill-kapital misluf. Skont il-mudell tal-pjan tan-negozju, għall-azjendi agrikoli li jkabbru l-għeneb fir-reġjun ta’ Hessen, l-ewwel marġni pożittiv ta’ kontribut kien se jkun fis-sena finanzjarja tal-2006/2007, waqt li l-ewwel sitwazzjoni ta’ likwidità pożittiva kienet se tkun fis-sena finanzjarja tal-2008/2009. L-allokazzjonijiet mir-reġjun meħtieġa sabiex ikunu koperti l-ħtiġijiet tal-likwidità matul l-ewwel snin tar-ristrutturar, jiġifieri mill-2003 ’l quddiem, jammontaw għal madwar EUR 4,3 miljun.
(27)
Minħabba li l-qagħda tas-suq inbidlet, kif ukoll minħabba kundizzjonijiet oħrajn (fosthom il-qagħda ġenerali tal-ekonomija fil-Ġermanja u l-għargħar li kien hemm), il-pjan tan-negozju ta’ Ġunju tal-2002 kelli jiġi aġġornat f’Settembru tal-2002 u l-mudell finanzjarju kellu jiġi rivedut. Skont il-mudell rivedut, id-dewmien biex l-azjendi agrikoli li jkabbru l-għeneb fir-reġjun ta’ Hessen jibdew jagħmlu qligħ kien se jfisser li r-reġjun kellu jagħtihom iktar allokazzjonijiet, li kienu jammontaw għal madwar EUR 3.4 miljun.
(28)
Permezz ta’ deċiżjoni tal-Kabinett tal-10 ta’ Diċembru 2002, il-gvern tar-reġjun ta’ Hessen iddeċieda li jibdel in-negozju tal-inbid f’kumpanija ġdida b’responsabbiltà limitata, msejħa “Hessische Staatsweingüter GmbH Kloster Eberbach” (minn hawn ’il quddiem imsejħa “GmbH”), b’effett mill-1 ta’ Jannar 2003. L-awtoritajiet ta’ Hessen sejħu ’l dan il-proċess wieħed ta’ “privatizzazzjoni formali”. Barra minn hekk, il-kabinett iddeċieda li jibni kantina ġdida tal-inbid fiż-żona fejn hemm l-imħażen tal-għelieqi tal-għeneb ta’ Steinberg u li jċaqlaq lill-amministrazzjoni minn Eltville għal Eberbach (jiġifieri li jwettaq it-tielet għażla strateġika mressqa fil-pjan tan-negozju).
(29)
L-assi attwali u l-assi fissi li jistgħu jiċċaqalqu u li huma meħtieġa għall-operat ta’ dik li qabel kienet l-impriża tar-reġjun ta’ Hessen tal-azjendi agrikoli li jkabbru l-għeneb f’dan ir-reġjun, li kienu jammontaw għal madwar EUR 7,3 miljun, kif ukoll xi ftit mill-obbligazzjonijiet tat-terminu qasir u mid-dispożizzjonijiet, ġew ittrasferiti lill-kumpanija GmbH. L-assi fissi li ma jistgħux jiċċaqalqu u li huma meħtieġa għall-operat (ir-raba’ maħdum u l-bini) ġew inkorporati f’impriża msejħa “Betrieb gewerblicher Art” (istituzzjoni kummerċjali mwaqqfa skont il-liġi pubblika li għandha lir-reġjun bħala s-sid waħdieni tagħha) u nkrew mill-kumpanija GmbH. Skont it-tagħrif mibgħut, ir-rati tal-kera ġew iffissati abbażi tar-rapporti ta’ żewġ esperti dwar il-kalkolu tal-valur tal-kera, li tressqu mill-awtoritajiet ta’ Hessen.
(30)
Skont it-tagħrif mogħti mill-awtoritajiet ta’ Hessen, ir-reġjun ta’ Hessen ried jagħti lill-kumpanija GmbH biżżejjed kapital, fil-qafas ta’ pjan komprensiv ta’ investiment, sabiex tkun żgurata l-vijabbiltà tagħha fit-terminu medju taż-żmien u fit-tul fis-swieq internazzjonali tal-inbid, mingħajr finanzjament pubbliku.
(31)
Sa tmiem l-2002, l-impriża tar-reġjun ta’ Hessen kellha tagħti lir-reġjun EUR 1 792 000. Fil-31 ta’ Diċembru 2002, ir-reġjun ta’ Hessen ħassar dan id-dejn permezz ta’ stima korrispondenti fl-anness għall-baġit tal-2002.
(32)
Meta twaqqfet f’Jannar tal-2003, ir-reġjun ta’ Hessen ta lill-kumpanija GmbH miljun Euro biex tibda (bħala kapital sottoskritt tal-kumpanija). Permezz tat-trasferiment tal-assi (u ta’ xi obbligazzjonijiet), tat-tħassir tad-dejn u tal-injezzjoni tal-kapital fil-bidu, il-kumpanija l-ġdida GmbH bdiet b’kapital proprju ta’ madwar EUR 7,6 miljun (madwar 91 % tal-ammont totali tal-karta tal-bilanċ).
(33)
Fi tmiem l-2003, ġie deċiż li jkun hemm injezzjoni oħra tal-kapital, din id-darba ta’ EUR 1 225 miljun. Fil-fatt, din ingħatat f’partijiet, b’EUR 400 000 jingħataw fit-2 ta’ April, EUR 300 000 fit-28 ta’ Ġunju, EUR 125 000 fil-11 ta’ Awwissu, u EUR 100 000 fil-15 ta’ Settembru 2004. L-aħħar ammont ta’ EUR 300 000 tħallas fl-aħħar fis-27 ta’ Frar 2006. L-injezzjoni tal-kapital iddaħħlet fil-kontijiet tal-kumpanija GmbH bħala riżervi ta’ natura kapitali.
(34)
Il-pjan tan-negozju ta’ Settembru tal-2002 ġie aġġornat mill-ġdid fi Frar tal-2003 (pjan tan-negozju tas-26 ta’ Frar 2003, estiż sabiex jinkludi l-ippjanar sħiħ tal-qligħ u t-telf), u mbagħad ukoll f’Novembru tal-2003 (pjan tan-negozju tat-28 ta’ Novembru 2003). Il-pjan tan-negozju tat-28 ta’ Novembru 2003 antiċipa li l-ewwel EBITDA (3) pożittiv kien se jkun fis-sena finanzjarja tal-2007, li l-ewwel sitwazzjoni ta’ likwidità pożittiva kienet se tkun fl-2010 u li se jibda jkun hemm dħul nett fis-sena sa mill-2014 ’il quddiem. Skont it-tagħrif mibgħut, il-mudell finanzjarju ta’ bażi kien se jwassal għal dħul fuq il-kapital proprju (abbażi tad-dħul qabel ma titnaqqas it-taxxa) ta’ iktar minn 3 % fl-2016, u kien se jilħaq livell ta’ iktar minn 7 % mill-2019 ’il quddiem.
(35)
B’rabta ma’ dan, l-awtoritajiet ta’ Hessen bagħtu lill-Kummissjoni rapport dwar il-qagħda fis-suq u l-vijabbiltà ekonomika ta’ azjendi agrikoli li jkabbru l-għeneb li kienu simili fil-Ġermanja u l-Unjoni Ewropea (rapport ta’ April 2005 tal-Professur Dieter Hoffmann, miċ-ċentru tar-riċerka ta’ Geisenheim, imsejjaħ “Kurzgutachten - Die Marktstellung und Wirtschaftlichkeit von mit der Hessischen Staatsweingüter Kloster Eberbach GmbH, Eltville, vergleichbaren Weingütern in Deutschland und der Europäischen Union”, minn hawn ’il quddiem imsejjaħ “ir-rapport ta’ Hoffmann”). Għal dan ir-rapport, intużaw analiżi tan-negozju li twettqu b’mod regolari miċ-ċentru tar-riċerka ta’ Geisenheim fuq iktar minn 130 azjenda agrikola li tkabbar l-għeneb sabiex jiġu kkalkulati l-indikaturi medji ta’ kemm dan is-settur irendi qligħ.
(36)
Skont ir-rapport ta’ Hoffmann, l-azjendi agrikoli li jkabbru l-għeneb u sidien oħra li jista’ jkun hemm minn setturi oħra tal-industrija huma interessati f’rati ta’ qligħ fuq il-kapital proprju fit-tul li jkunu sostenibbli. Mill-analiżi ħareġ li, għall-perjodu mill-1992 sal-2003, ir-rata medja tal-qligħ fuq il-kapital proprju kienet ta’ 1,9 % għall-azjendi agrikoli kollha li jkabbru l-għeneb li kienu mistħarrġa. L-aqwa azjendi agrikoli li jkabbru l-għeneb kellhom rata medja ta’ qligħ fuq il-kapital proprju ta’ 11,7 %. Skont it-tagħrif mibgħut, l-aqwa azjendi agrikoli li jkabbru l-għeneb li kienu mistħarrġa ma jistgħux jitqabblu b’mod dirett mal-azjendi agrikoli li jkabbru l-għeneb fir-reġjun ta’ Hessen minħabba li dawk tal-ewwel huma azjendi tal-familji u l-indikaturi ta’ kemm irendu qligħ iridu jitranġaw sabiex jitqiesu l-ispejjeż tal-persunal għal amministrazzjoni minn barra. Ir-rapport jgħid li, wara li jsir dan l-aġġustament (li jqis l-ispejjeż għal amministratur tekniku u għal żewġ amministraturi finanzjarji), il-qligħ medju fuq il-kapital proprju tal-aqwa azjendi agrikoli li jkabbru l-għeneb huwa ta’ madwar 2 % (għall-perjodu mill-1992 sal-2003) u ta’ 3 % (għall-perjodu mill-1998 sal-2003). Skont l-awtoritajiet ta’ Hessen, dawn il-valuri għandhom jitqiesu bħala l-punt ta’ riferiment għall-finanzjament tal-azjendi agrikoli li jkabbru l-għeneb fir-reġjun ta’ Hessen.
(37)
Skont ir-rapport ta’ Hoffmann, l-azjendi agrikoli li jkabbru l-għeneb ristrutturati jew l-investimenti fit-tul fuq skala kbira se jdumu mill-inqas għaxar snin u, bħala medja, bejn għaxar u ħmistax-il sena sa ma jibdew jagħmlu biżżejjed qligħ biex ikopru l-ispejjeż kollha.
(38)
L-awtoritajiet ta’ Hessen qalu li l-mudelli finanzjarji ta’ bażi ssejsu fuq approċċ għall-ippjanar li kien konservattiv ferm. Skont it-tagħrif mibgħut, il-pjan tan-negozju tas-26 ta’ Frar 2003 ġie eżaminat mill-kumpanija KPMG Deutsche Treuhand-Gesellschaft Aktiengesellschaft (KPMG), li qalet li huwa konservattiv ħafna f’termini tal-agħar każ possibbli.
Il-finanzjament tal-kapital proprju tal-kantina l-ġdida
(39)
Ir-reġjun ta’ Hessen reġa’ ta iktar kapital lill-kumpanija Hessische Staatsweingüter GmbH Kloster Eberbach sabiex tkun tista’ tibni l-kantina l-ġdida ta’ taħt l-art. Skont it-tagħrif mibgħut, dan l-investiment huwa miżura importanti ferm sabiex il-kumpanija GmbH tkun tista’ tibda tagħmel qligħ fit-terminu medju taż-żmien u fit-tul (ara l-premessi (23) sa (26)) u huwa meħtieġ minħabba l-problemi strutturali fil-kantina l-qadima ta’ Eltville sabiex tinżamm il-kwalità tal-inbid u tkun żgurata l-konformità mal-istandards internazzjonali tal-ikel. Il-kantina l-ġdida se tinbena fiż-żona fejn hemm l-imħażen tal-vinji ta’ Steinberg.
(40)
L-investiment totali ta’ madwar EUR 15-il miljun se jiġi ffinanzjat b’mod parzjali permezz ta’ injezzjoni tal-kapital min-naħa tar-reġjun ta’ Hessen. B’differenza minn dak li kien previst fil-pjan tar-ristrutturar, il-finanzjament tal-kapital proprju ta’ EUR 7.5 miljun, li tgħarraf fis-6 ta’ Lulju 2006, mhux se jingħata bħala sempliċi ishma, iżda bħala self min-naħa tal-azzjonisti.
(41)
Dan is-self min-naħa tal-azzjonisti jissejjes fuq rata tal-imgħax ta’ 3,7 % fis-sena u hemm il-possibbiltà li, sal-2014 jew l-2015, ikun hemm il-kapitalizzazzjoni tal-imgħax fis-sena (jiġifieri li jitħallas 50 % mill-imgħax dovut u minn dak kompost fl-2014 u fl-2015 rispettivament).
(42)
Barra minn hekk, is-self min-naħa tal-azzjonisti, b’rata li tikkorrispondi mal-proporzjon tas-self min-naħa tal-azzjonisti mal-kapital sottoskritt tal-kumpanija GmbH, se jiġi inkluż fil-qligħ annwali tal-kumpanija sa massimu ta’ 25 % tal-ammont misluf li jkun għad fadal. F’Ottubru tal-2006, ir-rata tal-parteċipazzjoni fil-qligħ kienet ta’ 88 %.
(43)
Mill-2021 ’il quddiem, is-self min-naħa tal-azzjonisti se jitħallas kollu bil-mod il-mod b’rata ta’ 5 % fis-sena.
(44)
Is-self min-naħa tal-azzjonisti se jitħallas fuq talba tal-amministrazzjoni tal-kumpanija GmbH skont il-progress tal-iskema tal-investiment.
(45)
Skont it-tagħrif mibgħut, f’Awwissu tal-2004 ingħatat l-ewwel parti tal-flus, jiġifieri EUR 300 000, b’rabta mal-ippjanar tal-kantina l-ġdida. Bejn Marzu u Settembru tal-2006, komplew jingħataw iktar flus f’partijiet, li b’kollox kienu jammontaw għal EUR 2.3 miljun, b’rabta mal-bini tal-kantina l-ġdida. Dawn l-ammonti ngħataw bħala allokazzjonijiet skont żewġ deċiżjonijiet tal-Ministeru ta’ Hessen responsabbli għall-ambjent, l-iżvilupp rurali u l-ħarsien tal-konsumatur, meħudin fit-22 ta’ Diċembru 2004 u fil-21 ta’ Lulju 2006, li jkopru ammont totali ta’ EUR 1,2 miljun u EUR 6,3 miljun rispettivament, maħsub biex ikopri l-ispejjeż marbutin mal-kantina l-ġdida. Skont it-tagħrif mibgħut mill-awtoritajiet Ġermaniżi permezz ta’ ittra elettronika mibgħuta fl-14 ta’ Novembru 2006, dawn id-deċiżjonijiet kienu se jiġu rtirati u l-ammonti li kienu diġà tħallsu b’rabta mal-kantina l-ġdida kienu se jiddaħħlu mas-self min-naħa tal-azzjonisti u kien se jkollhom l-istess kundizzjonijiet bħal dan is-self.
(46)
Permezz ta’ ittra elettronika mibgħuta fis-16 ta’ Novembru 2006, il-Kummissjoni ngħatat il-pjan tan-negozju tal-kumpanija GmbH aġġornat fis-16 ta’ Ottubru 2006, li kien ibbażat fuq l-ippjanar oriġinali għall-2004 sal-2020 u li kien jirrifletti l-ispejjeż tal-finanzjament tal-kantina l-ġdida. Skont dan il-pjan tan-negozju, li jkopri l-perjodu mill-2006 sal-2020 u l-2025 u li fih dispożizzjoni dwar rata tal-imgħax fissa u żgurata ta’ 3,7 % tal-kapital ipprovdut, wieħed jista’ jistenna li jkun hemm sitwazzjoni ta’ likwidità pożittiva mir-riżultati sa mill-2010 ’l quddiem (4). Sa mill-2014 ’il quddiem għandu jibda jkun hemm qligħ nett.
(47)
Għall-2014, il-pjan tan-negozju juri rata sħiħa tal-imgħax fuq is-self min-naħa tal-azzjonisti (inkluż il-qligħ minimu fiss ta’ 3,7 %) ta’ madwar 4,3 %, li fl-2020 għandu jilħaq livell ta’ iktar minn 13 %.
(48)
Skont it-tagħrif mibgħut, fl-ewwel sentejn tal-operat tagħha, jiġifieri fl-2004 u fl-2005, il-bejgħ u l-qligħ tal-kumpanija GmbH kien ferm iktar milli mistenni.
(49)
Il-bqija tal-finanzjament għall-kantina l-ġdida ġie minn self minn bank kummerċjali. L-offerta tas-self mogħtija mill-bank Commerzbank AG (b’finanzjament mill-ġdid permezz tal-“Kreditanstalt für Wiederaufbau” (il-bank tas-self għall-bini mill-ġdid) intbagħtet lill-Kummissjoni permezz ta’ ittra elettronika mibgħuta fit-22 ta’ Settembru 2006, għat-tagħrif tagħha biss. L-offerta fiha l-klawżoli normali tas-self fis-suq, fosthom klawżola dwar bidla fil-kontroll tal-kumpanija (5) u r-rekwiżit ta’ porzjon minimu ta’ kapital proprju ta’ 30 % għal kemm idum fis-seħħ is-self.
Ir-raġunijiet li wasslu lill-Kummissjoni biex tibda l-proċedura mniżżla fl-Artikolu 88(2) tat-Trattat tal-KE
(50)
Fl-ittra tal-20 ta’ Diċembru 2006 (K(2006) 6605 finali), li permezz tagħha l-Kummissjoni għarrfet lill-Ġermanja li kienet iddeċidiet li tibda l-proċedura formali tal-investigazzjoni, il-Kummissjoni sabet li r-reġjun ta’ Hessen kien ta vantaġġ lill-azjendi agrikoli li jkabbru l-għeneb f’dan ir-reġjun billi kien qiegħed dejjem ikopri t-telf tan-negozju tal-inbid qabel l-2003 u li, b’hekk, din il-miżura kienet tikkostitwixxi għajnuna mill-istat skont it-tifsira tal-Artikolu 87(1) tat-Trattat tal-KE.
(51)
Barra minn hekk, hija esprimiet id-dubji tagħha dwar kemm ir-reġjun ta’ Hessen aġixxa bħala investitur fl-ekonomija tas-suq b’rabta mal-ewwel żewġ injezzjonijiet tal-kapital, jiġifieri dawk ta’ EUR 1 miljun u ta’ EUR 1,225 miljun.
(52)
Minbarra dan, il-Kummissjoni qalet li wieħed jista’ jikkonkludi li r-reġjun ta’ Hessen aġixxa bħala investitur privat meta ta s-self min-naħa tal-azzjonisti lill-kumpanija Hessische Staatsweingüter GmbH bħala investiment indipendenti.
(53)
Minkejja dan, il-Kummissjoni qalet li l-finanzjament tal-kapital proprju tal-kantina kellu jitqies bħala investiment ta’ segwitu min-naħa tar-reġjun ta’ Hessen u li għalhekk, wieħed irid jistaqsi jekk investitur privat, wara li jkun kopra t-telf ta’ kumpanija li ġej mill-imgħoddi u wara li mbagħad ikun investa ammont totali ta’ EUR 2,225 miljun fiha bħala kapital, kienx se joffri xorta waħda EUR 7,5 miljun bħala finanzjament tal-kapital proprju għal kantina ġdida bil-kundizzjonijiet tas-self min-naħa tal-azzjonisti.
III. IL-KUMMENTI TAL-PARTIJIET INTERESSATI
(54)
Permezz ta’ ittra tal-15 ta’ Frar 2007, il-Kummissjoni rċeviet il-kummenti tal-grupp tal-impriżi li jkabbru l-għeneb tar-reġjun ta’ Rheingau (minn hawn ’il quddiem imsejjaħ “il-parti interessata”), li għall-bidu talab li ismu ma jixxandarx, iżda li mbagħad, permezz ta’ ittra tas-7 ta’ Marzu 2007, irrevoka din it-talba.
(55)
Fil-kummenti tagħha, il-parti interessata, li kienet kontra l-bini tal-kantina l-ġdida tal-inbid, qajmet erba’ punti, li kienu l-fażi ta’ tħejjija mill-2002 sal-2006, il-punti dgħajfa tal-pjan tan-negozju, l-investimenti li ma kinux imniżżlin fil-pjan tan-negozju u d-derogi skont l-Artikolu 87 tat-Trattat tal-KE.
Il-fażi ta’ tħejjija mill-2002 sal-2006
(56)
Skont il-parti interessata, kien ċar saħansitra minn qabel ma ngħata l-finanzjament tal-kantina l-ġdida li l-gvern tar-reġjun ta’ Hessen ma kienx se jaġixxi bħal investitur fl-ekonomija tas-suq. Bħala prova ta’ din l-istqarrija tressqu l-kummenti li ġejjin:
(a)
il-membri tal-bord tad-diretturi tal-kumpanija GmbH ġejjin kważi kollha mis-settur pubbliku. Membru wieħed biss huwa mis-settur privat;
(b)
ma tqieset l-ebda alternattiva ħlief dik tal-bini ta’ kantina ġdida (jiġifieri r-restawr tal-kantina l-qadima);
(c)
ma tqiesu l-ebda azjendi agrikoli oħra Ġermaniżi li jkabbru l-għeneb għal għanijiet ta’ tqabbil, speċjalment dawk tar-reġjun ta’ Rheinland-Pfalz, li wara snin sħaħ jagħmlu telf fl-aħħar kienu nbiegħu;
(d)
l-injezzjonijiet tal-kapital li saru qabel ingħataw mingħajr rekwiżiti dwar il-qligħ minnhom (fatt li juri li l-gvern tar-reġjun u l-bord tad-diretturi ma kinux jemmnu li l-azjendi agrikoli li jkabbru l-għeneb fir-reġjun ta’ Hessen kienu ekonomikament vijabbli);
(e)
l-ishma tal-kapital proprju għall-finanzjament tal-kantina l-ġdida nbidlu f’self min-naħa tal-azzjonisti biss wara li kien hemm kuntatt mal-Kummissjoni.
(57)
Barra minn hekk, il-parti interessata tistaqsi wkoll sa liema punt il-kumpanija GmbH laħqet il-miri tagħha għas-sena 2005/2006 permezz ta’ xi tip ta’ dħul speċjali.
Il-punti dgħajfa tal-pjan tan-negozju
(58)
Skont il-parti interessata, mill-pjan tan-negozju ta’ Ottubru 2006, li fih is-self min-naħa tal-azzjonisti, wieħed ma jistax jagħti prova li l-injezzjonijiet tal-kapital tal-2003 u l-2004 u l-finanzjament tal-kapital proprju tal-kantina l-ġdida tal-inbid saru skont il-prinċipju tal-investitur fl-ekonomija tas-suq. Bħala prova ta’ din l-istqarrija tressqu l-kummenti li ġejjin:
(a)
fil-pjan tan-negozju ma tqisitx il-possibbiltà li l-kwalità u l-kwantità tal-ħsad jistgħu jvarjaw;
(b)
il-pjan tan-negozju jassumi li l-ammont kollu ta’ prodotti mmanifatturati jista’ jinbiegħ (waqt li wieħed irid inaqqas 3 % għar-riskji tat-tnaqqis u tal-kwalità);
(c)
il-pjan tan-negozju ma jqisx ir-riskji marbutin max-xiri tal-għeneb, tal-most u tal-inbid minħabba ċ-ċaqliq fis-suq;
(d)
ma tqiesx il-finanzjament tat-tali xiri estern;
(e)
il-pjan tan-negozju ma jagħmilx differenza bejn il-prezz tal-bejgħ tal-inbid magħmul mill-kumpanija stess u dak ta’ nbid magħmul mill-prodotti mixtrija (skont il-parti interessata, fil-pjan tan-negozju kellu jitniżżel prezz medju tal-bejgħ tal-inbid magħmul mill-prodotti mixtrija ta’ mhux iktar minn EUR 5);
(f)
il-presuppożizzjonijiet dwar l-użu tal-materjal mhumiex realistiċi, għax ma jirriflettux iż-żidiet li probabbli jkun hemm fil-prezz tal-fliexken;
(g)
għall-parti interessata, mhux ċar jekk il-finanzjament tal-investimenti ta’ bdil tqiesx fil-pjan tan-negozju bħala deprezzament.
(59)
Abbażi ta’ dawn il-kummenti, il-parti interessata ressqet kalkolu ieħor għall-2014. Jekk wieħed jassumi li hemm tnaqqis ta’ 3 % fuq il-prodotti magħmul mill-kumpanija stess, li jammontaw għal 1.1 miljun litru, li hemm prezz tal-bejgħ ta’ EUR 5 għat-300 000 litru ta’ nbid mixtri u spejjeż ta’ EUR 1,80 għall-użu tal-materjali għal kull litru tal-inbid, fl-2014 in-negozju tas-soltu tal-kumpanija GmbH se jwassal għal telf ta’ EUR 900 000 u mhux għall-qligħ previst ta’ EUR 164 000. Skont il-parti interessata, il-pjan tan-negozju mhu stabbli xejn u ma jqisx biżżejjed iċ-ċaqliq li jista’ jkun hemm.
L-ispejjeż għall-amministrazzjoni u għall-ħanut tal-inbid li ma kinux imniżżlin fil-pjan tan-negozju
(60)
Skont it-tagħrif li bagħtet il-parti interessata, l-amministrazzjoni u l-ħanut tal-inbid tal-azjendi agrikoli li jkabbru l-għeneb fir-reġjun ta’ Hessen se jibqgħu fil-monasteru ta’ Eberbach, li qed jiġi rrestawrat. Il-parti interessata tgħid li l-ispejjeż għal dan ir-restawr mhumiex inklużi fil-pjan tan-negozju. Skont il-parti interessata, wieħed ma jistax jeskludi l-possibbiltà tal-għoti ta’ sussidji trasversali permezz ta’ ħlasijiet iktar baxxi tal-kera.
(61)
Barra minn hekk, il-parti interessata tgħid ukoll li l-azjendi agrikoli tas-settur privat li jkabbru l-għeneb se jkunu jistgħu jużaw il-ħanut tal-inbid ta’ ġol-monasteru biss b’mod limitat bħala punt tal-bejgħ.
Id-derogi skont l-Artikolu 87 tat-Trattat tal-KE
(62)
Skont il-parti interessata, il-gvern tar-reġjun ta’ Hessen ma jistax juża l-argumenti li ġejjin sabiex jirċievi l-approvazzjoni li l-kontributi finanzjarji tiegħu jistgħu jitqiesu bħala għajnuna kompatibbli skont l-Artikolu 87 tat-Trattat tal-KE:
(a)
li l-azjendi agrikoli li jkabbru l-għeneb tar-reġjun ta’ Hessen qed iservu ta’ eżempju għall-azjendi agrikoli tas-settur privat li jkabbru l-għeneb (il-parti interessata tikkontesta dan);
(b)
il-perċezzjoni tal-attivitajiet tar-riċerka dwar il-vitikultura taċ-ċentru tar-riċerka ta’ Geisenheim, li huwa tal-gvern (skont it-tagħrif mibgħut mill-parti interessata, dawn jistgħu jsiru wkoll flimkien ma’ kumpaniji privati);
(c)
il-ħtieġa li jinżamm il-pajsaġġ maħluq mill-bniedem, u b’mod speċjali l-għelieqi mżerżqin u weqfin imħawlin bid-dwieli (skont it-tagħrif mibgħut mill-parti interessata l-azjendi agrikoli li jkabbru l-għeneb tar-reġjun ta’ Hessen jamministraw biss 20 % tal-għelieqi kollha mżerżqin u weqfin imħawlin bid-dwieli tar-reġjun).
IV. IL-KUMMENTI TAL-ĠERMANJA
(63)
Fl-4 ta’ April 2007, il-Kummissjoni rċeviet il-kummenti tal-Ġermanja. Dawn isegwu l-istruttura tal-kummenti mressqa mill-parti interessata u jinkludu argumenti marbutin ma’ erba’ oqsma: il-gvern tar-reġjun ta’ Hessen bħala investitur fl-ekonomija tas-suq; il-validità tal-pjan tan-negozju; l-alloġġjar fil-monasteru ta’ Eberbach huwa meqjus fil-pjan tan-negozju u n-nuqqas ta’ rilevanza tar-raġunijiet mogħtija sabiex jiġġustifikaw il-kompatibilità tal-għajnuna. Barra minn hekk, ingħata tagħrif ukoll dwar il-bejgħ tal-artijiet li kellha dik li qabel kienet l-impriża tar-reġjun ta’ Hessen.
Il-gvern tar-reġjun ta’ Hessen aġixxa bħal investitur fl-ekonomija tas-suq
(64)
Skont l-awtoritajiet Ġermaniżi, il-gvern tar-reġjun ta’ Hessen aġixxa bħal investitur fl-ekonomija tas-suq saħansitra minn qabel ma nbniet il-kantina l-ġdida. L-argumenti tal-parti interessata mhumiex ibbażati fuq fatti korretti u mhumiex rilevanti mil-lat legali. Bħala prova ta’ din l-istqarrija, l-awtoritajiet Ġermaniżi ressqu l-kummenti li ġejjin:
(a)
bħala l-uniku azzjonist tal-kumpanija GmbH, ir-reġjun ta’ Hessen ħatar rappreżentanti tar-reġjun fuq il-bord tad-diretturi, bħalma kien jagħmel kwalunkwe investitur privat. Barra minn hekk, inħatar ukoll rappreżentant mis-settur privat u b’hekk kien hemm ukoll għarfien tekniku minn barra;
(b)
id-deċiżjoni biex in-negozju jiġi ttrasferit għal post ġdid u biex tinbena kantina ġdida tal-inbid ittieħdet għal raġunijiet kummerċjali u ssejset fuq analiżi tal-approċċi strateġiċi possibbli;
(c)
il-gvern tar-reġjun ta’ Hessen mexa fuq il-prinċipju ta’ investitur fl-ekonomija tas-suq u ħa azjendi agrikoli oħra li jkabbru l-għeneb, kemm dawk medji u saħansitra wkoll dawk li jinsabu fl-aqwa post, bħala l-punt ta’ riferiment tiegħu (u mhux, kif qalet il-parti interessata, azjendi agrikoli oħrajn li qed jagħmlu telf).
(65)
Skont l-awtoritajiet Ġermaniżi, l-iżvilupp ekonomiku tal-kumpanija GmbH jikkorrispondi ma’ dak mogħti fil-pjan tan-negozju. Fl-2005 ma kien hemm l-ebda dħul speċjali. Il-bejgħ tal-kumpanija qabeż dak mistenni b’EUR 500 000. Id-dħul l-ieħor tal-operat, li kien ogħla, ġie mill-ħlasijiet tal-assigurazzjoni għall-ħsara mġarrba minħabba l-għargħar, iżda kien ibbilanċjat b’iktar infiq għall-persunal u għall-materjali b’rabta ma’ dik il-ħsara.
(66)
Skont it-tagħrif mibgħut mill-awtoritajiet Ġermaniżi, ir-riżultat għall-2006 għandu jikkorrispondi mal-pjan tan-negozju, minkejja li kemm fl-2005 u kif ukoll fl-2006, il-ħsad kien wieħed ħażin (21 % u 32 % inqas minn dak tal-2004 rispettivament).
(67)
Skont it-tagħrif mibgħut, iż-żewġ deċiżjonijiet li bihom kienu tħallsu l-ewwel partijiet tal-finanzjament tal-kantina l-ġdida tal-inbid ġew irrevokati u l-ammont kollu ta’ EUR 7,5 miljun ingħata bħala self min-naħa tal-azzjonisti. L-ammonti li kienu diġà tħallsu ddaħħlu b’mod retroattiv fl-ammont misluf bl-istess kundizzjonijiet. Il-baġit tar-reġjun tranġa kif xieraq.
Il-pjan tan-negozju huwa wieħed sod
(68)
Skont l-awtoritajiet Ġermaniżi, il-pjan tan-negozju huwa wieħed sod u huwa msejjes fuq presuppożizzjonijiet realistiċi u konservattivi. Bħala prova ta’ din l-istqarrija tressqu l-kummenti li ġejjin:
(a)
l-ippjanar tal-produzzjoni jissejjes fuq id-dħul medju minn ħsad medju (b’hekk tqiesu kemm il-ħsad tajjeb kif ukoll dak ħażin, kif ukoll it-tnaqqis). L-ammont ippjanat tal-produzzjoni huwa inqas minn dak medju prodott mill-azjendi agrikoli li jkabbru l-għeneb fir-reġjun ta’ Rheingau;
(b)
l-ippjanar tax-xiri huwa wieħed sod. Il-kumpanija GmbH ma tixtrix inbid, iżda għeneb, abbażi ta’ ftehimiet tal-kera u tat-tkabbir. L-ispejjeż ta’ dan ix-xiri huma meqjusin għal kollox fil-pjan tan-negozju. Ir-riskji tal-kwalità u tal-kwantità jikkorrispondu eżatt mar-riskju tal-produzzjoni tal-kumpanija stess. L-inbid li jsir mill-għeneb mixtri skont il-ftehimiet tal-kera u tat-tkabbir jista’ jitqiegħed fis-suq f’isem il-kumpanija GmbH u bit-tabelli tagħha (impoġġi fil-fliexken mill-produttur). Il-pjan tan-negozju jqis ukoll il-fatt li l-kantina l-ġdida tal-inbid tkun vojta għal xi żmien u sa xi estent jew ieħor matul il-perjodu mill-2007 sal-2010;
(c)
il-presuppożizzjonijiet li fuqhom huwa msejjes il-kalkolu ta’ kemm jintużaw materjali huma tajbin. L-ekonomiji tal-iskala u t-titjib fl-effiċjenza se jwasslu biex jiġu ffrankati l-ispejjeż, ħaġa li diġà bdiet tiġri b’mod parzjali fl-2005/2006;
(d)
il-pjan tan-negozju huwa msejjes fuq presuppożizzjonijiet bażiċi realistiċi u konservattivi, kif ġie kkonfermat ukoll mill-kumpanija KPMG. Il-fatt li l-bank “Commerzbank” qed jagħti self kummerċjali għall-finanzjament ta’ parti mill-fondi għall-kantina l-ġdida tal-inbid jikkonferma kemm il-pjan tan-negozju jista’ jsir;
(e)
il-pjan tan-negozju jqis l-investimenti ta’ bdil bħala nfiq tal-kapital u deprezzament.
L-ispejjeż għall-alloġġjar fil-monasteru ta’ Eberbach huma meqjusin għal kollox fil-pjan tan-negozju
(69)
Skont it-tagħrif mibgħut, ir-restawr tal-monasteru ta’ Eberbach, li probabbli jieħu iktar minn 25 sena, mhux qed isir sabiex dan jibda jingħadd mal-assi finanzjarji tal-kumpanija GmbH imma sabiex dan il-monument kulturali jinżamm fi stat tajjeb. Il-kumpanija GmbH se tikri kmamar għall-amministrazzjoni tagħha u għall-ħanut tal-inbid bil-kundizzjonijiet tas-suq. S’issa għadu ma ġiex konkluż ftehim bejn il-kumpanija GmbH u l-fondazzjoni tal-monasteru ta’ Eberbach. Il-pjan tan-negozju jinkludi l-istimi tal-ħlas tal-kera.
Ir-raġunijiet mogħtija mill-parti interessata bħala ġustifikazzjoni mhumiex rilevanti
(70)
Skont it-tagħrif mibgħut, il-finanzjament tal-kantina l-ġdida tal-inbid ma jikkostitwix għajnuna skont it-tifsira tal-Artikolu 87(1) tat-Trattat tal-KE, minħabba li l-gvern tar-reġjun ta’ Hessen aġixxa bħal investitur privat. B’hekk, l-argumenti li l-parti interessata tgħid li r-reġjun ta’ Hessen se juża biex jiġġustifika xi ħlas tal-għajnuna mhumiex rilevanti hawnhekk.
Il-bejgħ tal-artijiet li kellha dik li qabel kienet l-impriża tar-reġjun ta’ Hessen
(71)
Barra minn hekk, l-awtoritajiet Ġermaniżi għarrfu lill-Kummissjoni li nbiegħu xi artijiet li kellha dik li qabel kienet l-impriża tar-reġjun ta’ Hessen li kienu jiswew EUR 2 959 675 u l-qligħ minnhom iddaħħal fil-baġit tar-reġjun.
V. IL-VALUTAZZJONI TAL-GĦAJNUNA
L-applikabbiltà tar-regoli dwar l-għajnuna mill-Istat
(72)
L-azjendi agrikoli li jkabbru l-għeneb fir-reġjun ta’ Hessen jipproduċu u jbiegħu l-inbid. Skont l-Artikolu 71 tar-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq tal-inbid (6), l-Artikoli 87, 88 u 89 tat-Trattat tal-KE għandhom japplikaw għall-produzzjoni tal-prodotti li jaqgħu fi ħdanha u għall-kummerċ tagħhom. B’hekk, il-miżuri li qed jiġu diskussi hawnhekk iridu jiġu analizzati fil-kuntest tar-regoli dwar l-għajunua mill-Istat.
L-għoti ta’ għajnuna skont l-Artikolu 87(1) tat-Trattat tal-KE
(73)
Skont l-Artikolu 87(1) tat-Trattat tal-KE, kull għajnuna ta’ kwalunkwe forma li tingħata minn Stat Membru jew permezz tar-riżorsi tal-Istat, li tfixkel jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta’ ċerti oġġetti għandha, safejn din tkun teffettwa l-kummerċ bejn l-Istati Membri, titqies bħala għajnuna li mhijiex kompatibbli mas-suq komuni.
(74)
Skont il-każistika tal-Qorti tal-Ġustizzja tal-Komunitajiet Ewropej, l-għajnuna mogħtija lil impriża tista’ teffettwa l-kummerċ bejn l-Istati Membri jekk dik l-impriża tkun qed topera f’suq miftuħ għall-kummerċ ġol-Komunità (7). L-azjendi agrikoli li jkabbru l-għeneb fir-reġjun ta’ Hessen jipproduċu u jbiegħu l-inbid u għalhekk jaħdmu f’suq internazzjonali kompetittiv ferm (8). Il-miżuri kkonċernati jużaw ir-riżorsi tal-istat (ġejjin mill-baġit tar-reġjun ta’ Hessen) u għalhekk huma selettivi, minħabba li jolqtu impriża waħda biss. Għalhekk, wieħed għandu janalizza jekk il-miżuri kkonċernati tawx jew hux qed jagħtu vantaġġ lill-azjendi agrikoli li jkabbru l-għeneb fir-reġjun ta’ Hessen, li jfixkel il-kompetizzjoni u jeffettwa l-kummerċ, u b’hekk jikkostitwux għajnuna skont it-tifsira tal-Artikolu 87(1) tat-Trattat tal-KE. Sabiex wieħed jeżamina jekk il-miżura rispettiva tagħtix vantaġġ jew le, wieħed għandu juża l-prinċipju tal-investitur fl-ekonomija tas-suq (9).
Il-miżuri ta’ qabel il-31 ta’ Diċembru 2002
(75)
L-investigazzjoni kkonfermat li r-reġjun ta’ Hessen ta vantaġġ lill-azjendi agrikoli li jkabbru l-għeneb f’dan ir-reġjun meta għamel tajjeb għat-telf tagħhom, u b’hekk il-miżura kkonċernata tikkostitwixxi għajnuna mill-Istat skont it-tifsira tal-Artikolu 87(1) tat-Trattat tal-KE.
(76)
Għad irid jiġi analizzat jekk l-azjendi agrikoli li jkabbru l-għeneb fir-reġjun ta’ Hessen setgħux jitqiesu bħala impriża skont it-tifsira tal-Artikolu 87(1) tat-Trattat tal-KE meta kienu amministrati bħala parti mill-amministrazzjoni ġenerali tar-reġjun ta’ Hessen (sa tmiem l-1997) u wara bħala impriża tar-reġjun ta’ Hessen, jiġifieri bħala parti separata tal-amministrazzjoni ġenerali li iżda ma kinetx entità legali.
(77)
Skont is-sentenza tal-Qorti fil-Każ C-118/85 tal-Kummissjoni vs. l-Italja (10), jekk stat jagħmel xi attività ekonomika, ma jimpurtax jekk dik l-attività ssirx permezz ta’ istituzzjoni oħra jew permezz ta’ istituzzjoni li tagħmel parti mill-amministrazzjoni tal-istat, biex dik l-istituzzjoni titqies bħala impriża pubblika. Għalhekk wieħed jista’ jikkonkludi li l-“Hessische Staatsweingüter” setgħu jitqiesu bħala impriża skont it-tifsira tal-Artikolu 87(1) tat-Trattat tal-KE anke fil-perjodu ta’ qabel l-2003.
(78)
Il-Kummissjoni tikkonkludi li l-perjodu li għandu jitqies għall-valutazzjoni tal-għajnuna huwa dak ta’ bejn l-1995 u l-2002. Hija tfakkar li skont l-Artikolu 15 tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (11), is-setgħat tal-Kummissjoni sabiex tirkupra l-għajnuna għandhom ikunu suġġetti għal perjodu ta’ limitazzjoni ta’ għaxar snin. Dan il-perjodu ta’ limitazzjoni jibda minn dakinhar li l-għajnuna li mhix mogħtija skont il-liġi tingħata lill-benefiċjarju. Kull azzjoni li tieħu l-Kummissjoni jew li jieħu Stat Membru li jaġixxi fuq talba tal-Kummissjoni b’rabta mal-għajnuna li mhix mogħtija skont il-liġi għandha twaqqaf dan il-perjodu ta’ limitazzjoni.
(79)
Fid-deċiżjoni tagħha li tibda l-proċedura, il-Kummissjoni qalet li l-ewwel laqgħa li saret fis-26 ta’ Jannar 2005 bejn l-awtoritajiet tar-reġjun ta’ Hessen u l-uffiċjali tad-DĠ AGRI setgħet titqies bħala miżura li twaqqaf il-perjodu ta’ limitazzjoni mniżżel fl-Artikolu 15 tar-Regolament (KE) Nru 659/1999.
(80)
La l-parti interessata, fil-kummenti tagħha wara li ġiet ippubblikata d-deċiżjoni tal-Kummissjoni li tibda l-proċedura u lanqas il-Ġermanja, fil-kummenti tagħha, ma oġġezzjonaw għal din is-sejba preliminari. Għalhekk, il-Kummissjoni tkompli tqis l-ewwel laqgħa li saret fis-26 ta’ Jannar 2005 bejn l-awtoritajiet tar-reġjun ta’ Hessen u l-uffiċjali tad-DĠ AGRI bħala miżura li waqqfet il-perjodu ta’ limitazzjoni.
(81)
B’hekk, l-għajnuna kkonċernata, li r-reġjun ta’ Hessen kompla jagħti biex jagħmel tajjeb għat-telf tal-azjendi agrikoli li jkabbru l-għeneb f’dan ir-reġjun, hija magħmula mill-allokazzjonijiet rilevanti mogħtija bejn l-1995 u l-1997 lin-negozju tal-inbid skont is-sistema ta’ amministrazzjoni magħrufa bħala “kameralistische Wirtschaftsführung” (EUR 209 520) u dawk mogħtija bejn l-1998 u l-2002 lill-impriża tar-reġjun ta’ Hessen (EUR 332 339), li b’kollox jammontaw għal EUR 541 859 (ara l-premessa (22)).
(82)
Barra minn hekk, permezz ta’ ittra tal-20 ta’ Diċembru 2006 (K(2006) 6605 finali), il-Kummissjoni sabet li, fil-verità, l-benefiċjarju tal-għajnuna mogħtija fl-imgħoddi donnu li kienet l-impriża msejħa “Betrieb gewerblicher Art” [istituzzjoni kummerċjali].
(83)
Skont it-tagħrif mibgħut mill-awtoritajiet Ġermaniżi, l-impriża msejħa “Betrieb gewerblicher Art” hija s-suċċessur legali u ekonomiku tal-impriża tar-reġjun ta’ Hessen tal-azjendi agrikoli li jkabbru l-għeneb f’dan ir-reġjun, minħabba li hija s-sid legali u ekonomiku tal-assi fissi tal-azjendi agrikoli li jkabbru l-għeneb fir-reġjun ta’ Hessen u għalhekk għandha titqies bħala l-benefiċjarju fil-verità tal-għajnuna mogħtija fl-imgħoddi. Il-kumpanija GmbH tikri l-assi fissi li ma jistgħux jiċċaqalqu u li huma meħtieġa għall-operat mingħand l-impriża msejħa “Betrieb gewerblicher Art”. Ir-rati tal-kera ġew iffissati abbażi tar-rapporti ta’ żewġ esperti dwar il-kalkolu tal-valur tal-kera, li tressqu mill-awtoritajiet ta’ Hessen (ara l-premessa (26). Il-Kummissjoni b’hekk tqis li dawn l-assi qed jinkrew skont il-kundizzjonijiet tas-suq.
(84)
Iżda l-Kummissjoni tqis li l-kumpanija GmbH, li ħadet f’idejha l-amministrazzjoni tan-negozju tal-inbid u li ngħatat l-assi attwali u l-assi fissi li jistgħu jiċċaqalqu u li huma meħtieġa għall-operat tal-impriża tar-reġjun ta’ Hessen (ara l-premessa (26), ibbenefikat mill-miżuri li ttieħdu qabel il-31 ta’ Diċembru 2002 u għalhekk għandha titqies ukoll bħala benefiċjarju tal-għajnuna mogħtija fl-imgħoddi.
(85)
B’hekk, ġew ikkonfermati d-dubji li wasslu lill-Kummissjoni biex tibda l-proċedura u s-sejbiet preliminari mniżżlin fid-deċiżjoni biex tinbeda l-proċedura.
Ir-ristrutturar tan-negozju tal-inbid tar-reġjun ta’ Hessen
(86)
L-analiżi kkonfermat id-dubji li kellha l-Kummissjoni li, bl-injezzjonijiet tal-kapital, l-ewwel ta’ miljun Euro u mbagħad ta’ EUR 1 225 miljun oħra lill-kumpanija GmbH, ir-reġjun ta’ Hessen ma mexiex bħal investitur fl-ekonomija tas-suq.
(87)
Skont it-tagħrif mibgħut mill-awtoritajiet Ġermaniżi, il-kapital ingħata bil-kundizzjonijiet tas-suq, la l-qligħ li kien mistenni minnu kien konformi mal-medja tal-industrija u saħansitra iktar minnha, bħalma ġie kkonfermat fir-rapport ta’ Hoffmann, waqt li l-pjan tan-negozju tal-kumpanija GmbH kien imsejjes fuq approċċ għall-ippjanar konservattiv skont il-kumpanija KPMG.
(88)
Il-Kummissjoni tinnota li t-tali valutazzjoni hija marbuta mar-ristrutturar sħiħ, minħabba li l-awtoritajiet Ġermaniżi użaw il-qligħ fuq il-kapital proprju bħala l-punt ta’ riferiment u l-kapital proprju tal-kumpanija GmbH jirrifletti l-miżuri kollha tar-ristrutturar li ttieħdu (jiġifieri mhux biss l-injezzjonijiet tal-kapital iżda wkoll l-għoti tal-assi u t-tħassir tad-dejn).
(89)
Fil-kummenti tagħha, il-parti interessata tgħid li r-reġjun ta’ Hessen ma aġixxiex bħal investitur fl-ekonomija tas-suq anke qabel ma ngħata l-finanzjament tal-kantina l-ġdida tal-inbid (ara l-premessa (54)). Fil-kummenti ssir referenza għall-kompożizzjoni tal-bord tad-diretturi tal-kumpanija GmbH, għall-fatt li ma tqiesu l-ebda azjendi agrikoli oħra li jkabbru l-għeneb li qed jagħmlu telf għall-għanijiet ta’ tqabbil, u għall-fatt li l-injezzjonijiet tal-kapital ingħataw mingħajr rekwiżiti dwar il-qligħ minnhom, fost l-oħrajn. Barra minn hekk, il-parti interessata tikkritika l-punti allegatament dgħajfa tal-pjan tan-negozju u tgħid li l-pjan mhu stabbli xejn u ma jqisx biżżejjed iċ-ċaqliq li jista’ jkun hemm.
(90)
Fil-kummenti tagħhom, l-awtoritajiet Ġermaniżi jirrifjutaw l-argumenti tal-parti interessata u jgħidu li mhumiex ibbażati fuq fatti korretti u mhumiex rilevanti mil-lat legali (ara l-premessa (63)).
(91)
Il-Kummissjoni tqis li t-tagħrif mogħti mill-awtoritajiet Ġermaniżi jneħħi t-tħassib tal-parti interessata u li l-pjan tan-negozju huwa wieħed sod. Barra minn hekk, il-Kummissjoni, bħall-awtoritajiet Ġermaniżi, hija tal-fehma li, għall-għanijiet tal-kriterju tal-investitur fl-ekonomija tas-suq, għandhom jintużaw bħala l-punt ta’ riferiment azjendi agrikoli oħrajn li jkabbru l-għeneb li jkunu simili u li jkunu qed jagħmlu qligħ (ara l-premessa (64)).
(92)
B’hekk, il-Kummissjoni tgħid li l-miżuri tar-ristrutturar mittieħda mir-reġjun ta’ Hessen favur il-kumpanija GmbH (l-għoti tal-assi, it-tħassir tad-dejn u ż-żewġ injezzjonijiet tal-kapital) jistgħu jitqiesu, jekk jittieħdu waħedhom, bħala miżuri aċċettabbli għal investitur li qed jopera f’kundizzjonijiet normali tas-suq. Madanakollu, hija tqis li l-injezzjonijiet tal-kapital iridu jiġu analizzati fil-kuntest tal-miżuri kollha li ttieħdu, inkluż tal-kopertura għat-telf ta’ qabel il-31 ta’ Diċembru 2002, meta n-negozju tal-inbid kien amministrat bħala parti integrali mill-amministrazzjoni ġenerali tar-reġjun ta’ Hessen, minħabba li l-kumpanija GmbH ħadet f’idejha t-tmexxija tan-negozju tal-inbid u sa ċertu punt trid titqies ukoll bħala benefiċjarju ta’ din l-għajnuna li ngħatat qabel (ara l-premessa (83) (12).
(93)
Il-Kummissjoni tqis li b’mod partikulari t-tħassir tad-dejn ta’ EUR 1 792 000, li kien marbut mad-djun li l-impriża tar-reġjun ta’ Hessen kellha mar-reġjun ta’ Hessen mill-ħidmiet tal-imgħoddi, kellu l-istess għan bħall-kopertura, minn żmien għall-ieħor, tad-defiċit li kien hemm qabel il-31 ta’ Diċembru 2002. Għalhekk, dan it-tħassir jista’ jitqies bħala l-għoti, b’mod retroattiv, ta’ sussidji għall-ħidmiet tal-imgħoddi.
(94)
B’hekk, f’għajnejn il-Kummissjoni, il-miżuri tar-ristrutturar ma jistgħux ikunu separati kif xieraq mill-miżuri ta’ qabel il-31 ta’ Diċembru 2002. Għalhekk, hija tikkonkludi li r-reġjun ta’ Hessen ma mexiex bħal investitur fl-ekonomija tas-suq, meta ħa l-miżuri differenti tar-ristrutturar favur il-kumpanija GmbH (l-għoti tal-assi, it-tħassir tad-dejn u ż-żewġ injezzjonijiet tal-kapital), meta wieħed iqis l-għajnuna għall-operat li kien ta qabel lin-negozju tal-inbid tar-reġjun ta’ Hessen, u li, b’hekk, dawn il-miżuri tar-ristrutturar jikkostitwixxu għajnuna mill-istat skont it-tifsira tal-Artikolu 87(1) tat-Trattat tal-KE.
(95)
B’hekk, ġew ikkonfermati d-dubji li wasslu lill-Kummissjoni biex tibda l-proċedura u s-sejbiet preliminari mniżżlin fid-deċiżjoni biex tinbeda l-proċedura.
Il-finanzjament tal-kapital proprju tal-kantina l-ġdida tal-inbid
(96)
F’dak li għandu x’jaqsam mal-finanzjament tal-kapital proprju tal-kantina l-ġdida tal-inbid, l-analiżi kkonfermat id-dubji li kellha l-Kummissjoni li r-reġjun ta’ Hessen ma mexiex bħal investitur fl-ekonomija tas-suq meta ta s-self min-naħa tal-azzjonisti lill-kumpanija Hessische Staatsweingüter GmbH, meta wieħed iqis l-investimenti li kien għamel qabel.
(97)
Il-kummenti tal-parti interessata dwar il-punti allegatament dgħajfa tal-pjan tan-negozju għandhom x’jaqsmu wkoll mal-finanzjament tal-kantina l-ġdida tal-inbid. L-awtoritajiet Ġermaniżi kkuntestaw dawn il-kummenti fil-kummenti tagħhom (ara l-premessi (58) u (68)). F’dak li għandu x’jaqsam mal-finanzjament tal-kantina l-ġdida tal-inbid, il-Kummissjoni wkoll hija tal-fehma li t-tagħrif mogħti mill-awtoritajiet Ġermaniżi jneħħi t-tħassib tal-parti interessata u li l-pjan tan-negozju huwa wieħed sod (ara l-premessa (91)), minħabba li jqis kemm il-possibbiltà li l-kwalità u l-kwantità tal-ħsad jistgħu jvarjaw kif ukoll il-possibbiltà ta’ tnaqqis, u jinkludi l-fatturi kollha tal-ispejjeż meħtieġa (ara l-premessi (68) u (69)). Barra minn hekk, il-pjan tan-negozju ġie eżaminat mill-kumpanija KPMG, li qalet li huwa konservattiv ħafna (ara l-premessa (38)).
(98)
Barra minn hekk, il-parti interessata titkellem dwar il-fatt li l-ishma tal-kapital proprju mogħtija mir-reġjun ta’ Hessen għall-finanzjament tal-kantina l-ġdida nbidlu f’self min-naħa tal-azzjonisti biss wara li kien hemm kuntatt mal-Kummissjoni. Barra minn hekk, skont it-tagħrif li bagħtet, l-ispejjeż marbutin mal-amministrazzjoni u mal-ħanut tal-inbid tal-azjendi agrikoli li jkabbru l-għeneb fir-reġjun ta’ Hessen mhumiex inklużi fil-pjan tan-negozju. Skont il-parti interessata, wieħed ma jistax jeskludi l-possibbiltà tal-għoti ta’ sussidji trasversali permezz ta’ ħlasijiet iktar baxxi tal-kera.
(99)
Fil-kummenti tagħhom, l-awtoritajiet Ġermaniżi qalu li l-ħlasijiet li kienu diġà saru b’rabta mal-kantina l-ġdida tal-inbid kienu ddaħħlu bis-sħiħ mas-self min-naħa tal-azzjonisti u kienu ngħatawlhom, b’mod retroattiv, l-istess kundizzjonijiet bħal ta’ dan is-self (ara l-premessa (67)). Barra minn hekk, huma jikkjarifikaw li l-pjan tan-negozju jqis bis-sħiħ l-infiq marbut mal-kmamar tal-monasteru ta’ Eberbach li se jinkrew għall-amministrazzjoni u għall-ħanut tal-inbid tal-azjendi agrikoli li jkabbru l-għeneb fir-reġjun ta’ Hessen (ara l-premessa (69)). Il-pjan tan-negozju jinkludi l-istimi tal-ħlas tal-kera. B’hekk, il-Kummissjoni tqis li l-kjarifiki mogħtija mill-awtoritajiet Ġermaniżi jistgħu jneħħu t-tħassib tal-parti interessata.
(100)
Is-self min-naħa tal-azzjonisti jissejjes fuq rata tal-imgħax ta’ 3,7 % fis-sena u se jkun inkluż fil-qligħ annwali tal-kumpanija (ara l-premessi (41) sa (44) għal deskrizzjoni fid-dettall tal-kundizzjonijiet tal-finanzjament). Il-Kummissjoni tqis li dawn il-kundizzjonijiet huma kundizzjonijiet tas-suq li huma aċċettabbli għal dan it-tip ta’ investiment. Barra minn hekk, il-Kummissjoni tinnota li l-bqija tal-finanzjament se jiġi minn self mill-bank mogħti bil-kundizzjonijiet tas-suq, ħaġa li turi li l-kumpanija hija ekonomikament vijabbli.
(101)
B’hekk, il-Kummissjoni ssostni l-konklużjoni tagħha, mogħtija fl-ittra tagħha tal-20 ta’ Diċembru 2006 (K(2006) 6605 finali), li, jekk jittieħed waħdu, is-self min-naħa tal-azzjonisti jista’ jitqies bħala self mogħti b’kundizzjonijiet li huma aċċettabbli għal investitur fl-ekonomija tas-suq u għalhekk, li mhux qed jagħti vantaġġ lill-kumpanija GmbH.
(102)
Madanakollu, hija tqis li l-finanzjament tal-kantina l-ġdida ma jistax ikun isseparat kif xieraq mill-għajnuna li l-kumpanija GmbH ingħatat qabel. Il-kantina l-ġdida tal-inbid kienet parti integrali mill-pjan tar-ristrutturar u trid titqies bħala miżura oħra fil-proċess tar-ristrutturar (wara t-tħassir tad-dejn u ż-żewġ injezzjonijiet tal-kapital). Barra minn hekk, il-qagħda finanzjarja u ekonomika ta’ bħalissa tal-kumpanija GmbH, li ħallietha tieħu self minn bank kummerċjali għall-finanzjament ta’ parti mill-fondi għall-kantina tal-inbid, ġejja mill-miżuri tar-ristrutturar meħudin mir-reġjun ta’ Hessen favur il-kumpanija GmbH u għalhekk għandha tiġi vvalutata f’dan il-kuntest.
(103)
B’hekk, il-Kummissjoni tikkonkludi li meta r-reġjun ta’ Hessen iffinanzja l-kapital proprju tal-kantina l-ġdida tal-inbid, li kien jammonta għal EUR 7,5 miljun, permezz ta’ self min-naħa tal-azzjonisti li kien suġġett għal dawk il-kundizzjonijiet, ma kienx qed jaġixxi bħala investitur fl-ekonomija tas-suq fil-kuntest tal-miżuri tar-ristrutturar mogħtija qabel u għalhekk, dan is-self min-naħa tal-azzjonisti jikkostitwixxi għajnuna skont it-tifsira tal-Artikolu 87(1) tat-Trattat tal-KE.
(104)
B’hekk, ġew ikkonfermati d-dubji li wasslu lill-Kummissjoni biex tibda l-proċedura u s-sejbiet preliminari mniżżlin fid-deċiżjoni biex tinbeda l-proċedura.
Id-derogi skont l-Artikolu 87 tat-Trattat tal-KE
(105)
Il-projbizzjoni fuq l-għajnuna mill-Istat skont l-Artikolu 87(1) ma teskludix li ċerti tipi ta’ għajnuna jistgħu jitqiesu bħala kompatibbli mas-suq komuni abbażi tad-derogi li dwarhom hemm dispożizzjoni fil-paragrafi (2) u (3) tal-istess Artikolu.
(106)
Wieħed ma jistax jgħid li l-miżuri kkonċernati għandhom natura soċjali jew li jagħmlu tajjeb għall-ħsarat ikkawżati minn diżastri naturali, u b’hekk ma jistax jiġi invokat l-Artikolu 87(2)(a) jew (b) tat-Trattat tal-KE. Bl-istess mod, il-miżuri ma jidhrux li huma maħsubin sabiex jinkuraġġixxu l-iżvilupp ekonomiku ta’ reġjuni fejn il-livell tal-għajxien huwa baxx ħafna iktar min-normal, jew biex jinkuraġġixxu t-twettiq ta’ proġett ta’ interess komuni Ewropew jew il-kultura jew iż-żamma tal-wirt kulturali. B’hekk, id-derogi li dwarhom hemm dispożizzjoni fl-Artikolu 87(3)(a), (b) u (d) tat-Trattat tal-KE ma jistgħux jintużaw f’dan il-każ.
(107)
B’applikazzjoni tad-derogi skont l-Artikolu 87(3)(c) tat-Trattat tal-KE, il-Kummissjoni tista’ tqis li għajnuna hija kompatibbli mas-suq komuni jekk din l-għajnuna tkun tinkuraġġixxi l-iżvilupp ta’ ċerti attivitajiet ekonomiċi jew ta’ ċerti oqsma ekonomiċi, u sakemm din ma teffettwax ħażin il-kundizzjonijiet tal-kummerċ bejn l-Istati Membri b’tali mod li tmur kontra l-interess komuni.
Il-miżuri ta’ qabel il-31 ta’ Diċembru 2002
(108)
Skont il-paragrafu 15 tal-linji gwida tal-Komunità dwar l-għajnuna mill-Istat għall-oqsma tal-agrikultura u tal-forestrija mill-2007 sal-2013 (13), l-għajnuna jrid ikun fiha xi tip ta’ inċentiv jew trid tkun teħtieġ lill-benefiċjarju jagħti xi tip ta’ servizz lura bħala kumpens għal dik li jkun irċieva sabiex din titqies li hija kompatibbli mas-suq komuni. Miżuri unilaterali tal-għajnuna mill-istat li jkunu maħsubin biss biex itejbu l-qagħda finanzjarja ta’ produttur imma li ma jwasslu bl-ebda mod għal xi żvilupp fis-settur, għandhom jitqiesu bħala għajnuna għall-operat li mhijiex kompatibbli mas-suq komuni.
(109)
Il-Kummissjoni tinnota li mhux ċar li l-azjendi agrikoli li jkabbru l-għeneb fir-reġjun ta’ Hessen kellhom jitqiesu bħala kumpanija f’diffikultà fil-perjodu ta’ qabel l-2003. Huwa veru li l-ammont ta’ EUR 541 859 li r-reġjun ta’ Hessen ta bejn l-1995 u l-2002 lill-azjendi agrikoli li jkabbru l-għeneb f’dan ir-reġjun jikkostitwixxi għajnuna għall-operat. Madanakollu, dan mhux bilfors ifisser li l-azjendi agrikoli li jkabbru l-għeneb f’dan ir-reġjun kienu kumpanija f’diffikultà li ma kinetx f’qagħda li tissellef iktar flus bil-kundizzjonijiet tas-suq. Barra minn hekk, il-miżuri ta’ kopertura minn żmien għall-ieħor tad-defiċit kienu miżuri ad hoc u ma kinux imsejsin fuq pjan tar-ristrutturar. Dawn il-miżuri twettqu ferm qabel ma ttieħdet id-deċiżjoni dwar ir-ristrutturar. L-aħħar kopertura tad-defiċit, li hija inkluża fl-ammont ta’ EUR 541 859, saret fl-1999 (ara l-premessa (21)), filwaqt li t-tħejjijiet għar-ristrutturar bdew biss fl-2001, l-abbozz tal-pjan tar-ristrutturar inkiteb biss minn Ġunju tal-2002 u d-deċiżjoni uffiċjali dwar ir-ristrutturar ittieħdet fl-10 ta’ Diċembru 2002 (ara d-deskrizzjoni tar-ristrutturar mogħtiha fil-premessi (23) sa (38) u b’mod speċjali l-premessa (28)). B’hekk, il-kopertura tad-defiċit ma tistax titqies bħala parti mill-proċess tar-ristrutturar, li fil-verità nbeda fil-31 ta’ Diċembru 2002.
(110)
Barra minn hekk, din l-għajnuna ma kienet marbuta mal-ebda investiment, taħriġ, ħolqien tal-impjiegi jew mal-ħtieġa li l-benefiċjarju jagħti xi tip ta’ servizz lura bħala kumpens għal dik li jkun irċieva. L-għan tal-għajnuna kien biss li ttejjeb il-qagħda finanzjarja tal-benefiċjarju.
(111)
Għalhekk, il-Kummissjoni tqis li din l-għajnuna tikkostitwixxi għajnuna għall-operat li mhijiex kompatibbli mas-suq komuni.
(112)
Il-Kummissjoni jiddispjaċiha li l-Ġermanja ma għarrfithiex dwar l-għajnuna skont l-Artikolu 88(3) tat-Trattat tal-KE, u li, minflok, hija implimentata kontra l-liġi.
Ir-ristrutturar tan-negozju tal-inbid tar-reġjun ta’ Hessen u l-finanzjament tal-kapital proprju tal-kantina l-ġdida
(113)
La nstab li, fil-kuntest tal-miżuri tar-ristrutturar mogħtija qabel, il-finanzjament tal-kapital proprju tal-kantina l-ġdida tal-inbid jikkostitwixxi għajnuna skont it-tifsira tal-Artikolu 87(1) tat-Trattat tal-KE (ara l-premessa (103)), minn hawn ’il quddiem dan qed jiġi vvalutat bħala parti mill-miżuri tar-ristrutturar.
(114)
Is-soltu, l-għajnuna għar-ristrutturar tal-kumpaniji f’diffikultà trid tiġi analizzata abbażi tal-linji gwida tal-2004 tal-Komunità dwar l-għajnuna mill-Istat sabiex jiġu salvati u rristrutturati l-kumpaniji f’diffikultà (14). Madanakollu, skont il-paragrafi 103 u 104 ta’ dawn il-linji gwida, il-Kummissjoni tanalizza l-għajnuna mgħarrfa qabel l-10 ta’ Ottubru 2004 kif ukoll l-għajnuna sabiex jiġu salvati jew irristrutturati l-kumpaniji li ma tkunx ġiet mgħarrfa abbażi tal-linji gwida li jkunu fis-seħħ meta tiġi mgħarrfa l-għajnuna u meta tingħata.
(115)
Il-miżuri tar-ristrutturar favur il-kumpanija GmbH li kienet għad trid titwaqqaf ġew deċiżi b’mod formali permezz ta’ deċiżjoni tal-Kabinett tal-10 ta’ Diċembru 2002 (ara l-premessi (28) sa (33)). Għalhekk, din id-data għandha titqies bħala d-data ta’ meta ngħatat l-għajnuna. Dak iż-żmien, kienu fis-seħħ il-linji gwida tal-1999 tal-Komunità dwar l-għajnuna mill-Istat sabiex jiġu salvati u rristrutturati l-kumpaniji f’diffikultà (15) (minn hawn ’il quddiem imsejħin “il-linji gwida dwar ir-ristrutturar”). Il-Kapitolu 3.2 ta’ dawn il-linji gwida fih id-dispożizzjonijiet speċifiċi dwar l-għajnuna għar-ristrutturar.
L-eliġibbiltà għall-għajnuna
(116)
Skont il-paragrafu 30 tal-linji gwida dwar ir-ristrutturar, il-kumpanija trid tikkwalifika bħala kumpanija f’diffikultà sabiex tkun eliġibbli għall-għajnuna għar-ristrutturar.
(117)
Skont il-paragrafu 4 tal-linji gwida dwar ir-ristrutturar, il-Kummissjoni tqis li kumpanija tkun f’diffikultà meta din ma tkunx tista’, permezz tar-riżorsi tagħha jew permezz ta’ fondi li tista’ takkwista mingħand is-sidien/l-azzjonisti jew il-kredituri tagħha, tagħmel tajjeb għal telf li, mingħajr għajnuna esterna mill-awtoritajiet pubbliċi, kważi ċertament se jwassalha biex tfalli malajr jew dalwaqt.
(118)
F’dan il-każ, sa minn mindu twaqqfet fil-bidu tal-2003, il-kumpanija GmbH kellha bażi finanzjarja tajba (ara l-premessa (32)). Madanakollu, il-karta tal-bilanċ tal-ftuħ diġà kienet tirrifletti l-qagħda wara li kienu ġew implimentati l-biċċa l-kbira tal-miżuri tar-ristrutturar (l-għoti tal-assi, it-tħassir tad-dejn u l-ewwel injezzjoni tal-kapital). Anke f’dawn iċ-ċirkustanzi l-kumpanija GmbH ma kinetx se tkun f’qagħda li tagħmel tajjeb għat-telf tagħha sa meta kien ippjanat li tibda tagħmel biżżejjed qligħ biex tkopri l-ispejjeż kollha bir-rizorsi tagħha stess. Fil-pjan tan-negozju ta’ Ġunju tal-2002, ġie stmat li l-allokazzjonijiet meħtieġa sabiex ikunu koperti l-ħtiġijiet tal-likwidità matul l-ewwel snin tar-ristrutturar kienu ta’ madwar EUR 4,3 miljun (ara l-premessa (26)). Skont il-mudell rivedut ta’ Settembru tal-2002, kienu se jkunu meħtieġa EUR 3,4 miljun oħra (ara l-premessa (27)). Minkejja l-bażi pjuttost soda tal-kapital proprju tal-kumpanija GmbH (kapital proprju ta’ madwar EUR 7,6 miljun b’kollox, li huwa madwar 91 % tal-ammont totali tal-karta tal-bilanċ), il-kumpanija wisq probabbli xorta ma kinetx ħa tkun f’qagħda li tkopri l-ħtiġijiet tal-likwidità tagħha sa ma tibda tagħmel qligħ bir-riżorsi tagħha stess. Barra minn hekk, wisq probabbli li l-kumpanija GmbH ma kienx se jirnexxilha tikseb fondi esterni għall-attivitajiet tagħha li kienu għaddejjin li kieku r-reġjun ta’ Hessen ma tax il-garanzija tiegħu. Ladarba ntwera li l-kontributi tal-azzjonisti fil-kuntest tal-miżuri tar-ristrutturar ma ngħatawx b’kundizzjonijiet li huma aċċettabbli għal investitur fl-ekonomija tas-suq (ara l-premessa (94)), kwalunkwe fondi mogħtija mir-reġjun ta’ Hessen f’dan il-kuntest għandhom jitqiesu bħala fondi li jinkludu element ta’ għajnuna u ma jistgħux jintużaw bħala prova li l-kumpanija kienet f’qagħda li ssalva mingħajr l-intervent pubbliku.
(119)
Għaldaqstant, il-kumpanija GmbH tista’ titqies bħala kumpanija f’diffikultà skont il-paragrafu 4 tal-linji gwida dwar ir-ristrutturar, sa minn mindu twaqqfet.
(120)
Skont il-paragrafu 7 tal-linji gwida dwar ir-ristrutturar, kumpanija li għadha kemm inħolqot mhix eliġibbli għal għajnuna biex tiġi salvata jew irristrutturata, anke jekk il-pożizzjoni finanzjarja inizjali tagħha mhijiex ċerta. Madanakollu, skont in-nota ta’ qiegħ il-paġna nru 9 tal-linji gwida dwar ir-ristrutturar, it-twaqqif minn kumpanija ta’ kumpanija sussidjarja sempliċiment sabiex din tirċievi l-assi u possibbilment l-obbligazzjonijiet tagħha mhux meqjus bħala l-ħolqien ta’ kumpanija ġdida.
(121)
F’dan il-każ, il-kumpanija GmbH twaqqfet fl-1 ta’ Jannar 2003 u b’hekk kienet taqa’ fi ħdan it-tifsira ta’ kumpanija li għadha kemm inħolqot fiż-żmien meta ttieħdu l-miżuri tar-ristrutturar. Madanakollu, l-assi fissi li ma jistgħux jiċċaqalqu baqgħu f’idejn ir-reġjun ta’ Hessen (iddaħħlu fl-impriża msejħa “Betrieb gewerblicher Art”) u nkrew lill-kumpanija GmbH, filwaqt li l-assi attwali u l-assi fissi li jistgħu jiċċaqalqu u li huma meħtieġa għall-operat, li b’kollox kellhom valur ta’ madwar EUR 7,3 miljun, kif ukoll xi ftit mill-obbligazzjonijiet tat-terminu qasir u mid-dispożizzjonijiet ġew ittrasferiti lill-kumpanija GmbH. B’hekk, il-kumpanija GmbH tista’ titqies bħala kumpanija sussidjarja, li twaqqfet sempliċiment sabiex tieħu f’idejha ċerti assi u obbligazzjonijiet tal-impriża tar-reġjun ta’ Hessen. Għalhekk, il-Kummissjoni hija tal-fehma li l-kumpanija GmbH hija koperta mid-deroga mogħtija fin-nota ta’ qiegħ il-paġna nru 9 tal-linji gwida dwar ir-ristrutturar u għalhekk hija eliġibbli fil-prinċipju għall-għajnuna għar-ristrutturar skont il-paragrafu 30 tal-istess linji gwida.
Ir-restawr tal-vijabbiltà
(122)
Skont il-paragrafi 31 sa 34 tal-linji gwida dwar ir-ristrutturar, l-għoti tal-għajnuna huwa marbut mal-implimentazzjoni ta’ pjan tar-ristrutturar. Il-pjan tar-ristrutturar, li jrid jieħu l-inqas żmien possibbli, għandu jwassal sabiex, fi żmien raġonevoli u abbażi ta’ presuppożizzjonijiet realistiċi f’dak li għandu x’jaqsam mal-kundizzjonijiet tal-operat fil-ġejjieni, il-kumpanija terġa’ tkun vijabbli fit-tul. Il-pjan tar-ristrutturar għandu jipproponi tibdil fil-kumpanija b’tali mod li wara li jkun tlesta r-ristrutturar, din tkun tista’ tkopri l-ispejjeż kollha tagħha, inklużi d-deprezzament u l-ispejjeż finanzjarji. Il-qligħ mistenni fuq il-kapital proprju jrid ikun biżżejjed sabiex il-kumpanija rristrutturata tkun tista’ tikkompeti fis-suq fuq il-merti tagħha stess.
(123)
F’dan il-każ, huwa u jitħejja r-ristrutturar, minn Awwissu sa Novembru tal-2001, inkiteb abbozz ta’ dokument ta’ strateġija (imsejjaħ “Analiżi tas-sitwazzjoni u l-prospetti għall-iżvilupp”), li fih ġew ippreżentati xenarji differenti tal-iżvilupp tal-azjendi agrikoli li jkabbru l-għeneb li jista’ jkun hemm iktar ’il quddiem (ara l-premessa (23)). Abbażi ta’ dan id-dokument, f’Ġunju tal-2002 tħejja pjan tan-negozju għax-xenarji differenti. L-unika għażla strateġika li kienet se tgħin lill-azjendi agrikoli li jkabbru l-għeneb fir-reġjun ta’ Hessen jagħmlu qligħ fit-tul kienet il-bini ta’ kantina ġdida tal-inbid fiż-żona fejn hemm l-imħażen tal-vinji ta’ Steinberg u t-trasferiment tal-amministrazzjoni u tal-ħanut tal-inbid lejn il-monasteru ta’ Eberbach. Din l-għażla tippresupponi li r-reġjun se jkollu jagħmel tajjeb għad-djun li kien hemm sa tmiem l-2002 min-negozju tal-inbid. L-ispiża tal-investiment sabiex tinbena l-kantina l-ġdida tal-inbid b’kollox hija mistennija li tkun ta’ EUR 15-il miljun, u l-fondi għaliha għandhom jiġu parti mill-bejgħ ta’ artijiet li mhumiex meħtieġa għall-operat u parti mill-kapital misluf. Skont il-mudell tal-pjan tan-negozju, għall-azjendi agrikoli li jkabbru l-għeneb fir-reġjun ta’ Hessen, l-ewwel marġni pożittiv ta’ kontribut kien se jkun fis-sena finanzjarja tal-2006/2007, waqt li l-ewwel sitwazzjoni ta’ likwidità pożittiva kienet se tkun fis-sena finanzjarja tal-2008/2009. Minħabba li l-qagħda tas-suq inbidlet, kif ukoll minħabba kundizzjonijiet oħrajn, il-mudell finanzjarju kellu jiġi rivedut f’Settembru tal-2002, u b’hekk tbassar li l-azjendi agrikoli li jkabbru l-għeneb fir-reġjun ta’ Hessen kienu se jdumu iktar biex jibdew jagħmlu qligħ milli kien intqal fil-mudell ta’ Ġunju tal-2002. Permezz ta’ deċiżjoni tal-Kabinett tal-10 ta’ Diċembru 2002, il-gvern tar-reġjun ta’ Hessen iddeċieda li jagħżel din l-għażla strateġika (ara l-premessi (24) sa (28)).
(124)
Il-pjan tan-negozju ta’ Settembru tal-2002 ġie aġġornat mill-ġdid fi Frar tal-2003 (u ġie estiż sabiex jinkludi l-ippjanar sħiħ tal-qligħ u t-telf), u mbagħad ukoll f’Novembru tal-2003. Il-pjan tan-negozju ta’ Novembru tal-2003 antiċipa li l-ewwel EBITDA (16) pożittiv kien se jkun fis-sena finanzjarja tal-2007, li l-ewwel sitwazzjoni ta’ likwidità pożittiva kienet se tkun fl-2010 u li se jibda jkun hemm dħul nett sa mill-2014 ’il quddiem. Skont it-tagħrif mibgħut, il-mudell finanzjarju ta’ bażi kien se jwassal għal dħul fuq il-kapital proprju (abbażi tad-dħul qabel ma titnaqqas it-taxxa) ta’ iktar minn 3 % fl-2016, u kien se jilħaq livell ta’ iktar minn 7 % mill-2019 ’il quddiem.
(125)
Il-Kummissjoni tqis li l-pjan tar-ristrutturar li l-gvern tar-reġjun ta’ Hessen iddeċieda dwaru f’Diċembru tal-2002 jagħmilha possibbli għall-kumpanija GmbH biex, fi żmien raġonevoli u abbażi ta’ presuppożizzjonijiet realistiċi f’dak li għandu x’jaqsam mal-kundizzjonijiet tal-operat fil-ġejjieni, terġa’ tkun vijabbli fit-tul.
(126)
Barra minn hekk, hija tqis li l-qligħ mistenni fuq il-kapital proprju tal-kumpanija rristrutturata huwa biżżejjed sabiex din tkun tista’ tikkompeti fis-suq fuq il-merti tagħha stess. B’rabta ma’ dan, il-Kummissjoni tirreferi wkoll għar-rapport ta’ Hoffmann li bagħtulha l-awtoritajiet ta’ Hessen. Dan ir-rapport jgħid li l-qligħ medju fuq il-kapital proprju tal-azjendi agrikoli li jkabbru l-għeneb li jistgħu jitqabblu ma’ dawk li jkabbru l-għeneb fir-reġjun ta’ Hessen huwa ta’ madwar 2 % sa 3 %. Barra minn hekk, skont dan ir-rapport, l-azjendi agrikoli li jkabbru l-għeneb ristrutturati jew l-investimenti fit-tul fuq skala kbira se jdumu mill-inqas għaxar snin u, bħala medja, bejn għaxar u ħmistax-il sena, sa ma jibdew jagħmlu biżżejjed qligħ biex ikopru l-ispejjeż kollha (ara l-premessi (35) sa (37)). Skont it-tagħrif mibgħut, il-pjan tan-negozju ta’ Frar tal-2003 ġie eżaminat mill-kumpanija KPMG, li qalet li huwa konservattiv ħafna f’termini tal-agħar każ possibbli (ara l-premessa (38)).
(127)
Il-Kummissjoni tqis ukoll li l-pjan jipproponi tibdil fil-kumpanija b’tali mod li wara li jkun tlesta r-ristrutturar, din tkun tista’ tkopri l-ispejjeż kollha tagħha, inklużi d-deprezzament u l-ispejjeż finanzjarji u tkun tista’ terġa’ tibda tagħmel qligħ fit-tul (ara l-premessa (30)).
(128)
Għalhekk, il-pjan tar-ristrutturar ta’ bażi huwa konformi mad-dispożizzjonijiet tal-paragrafi 31 u 34 tal-linji gwida dwar ir-ristrutturar.
Il-prevenzjoni ta’ kull tfixkil żejjed tal-kompetizzjoni
(129)
Skont il-paragrafi 35 sa 39 tal-linji gwida dwar ir-ristrutturar, iridu jittieħdu miżuri biex ipattu kemm jista’ jkun għall-effetti negattivi li l-għajnuna tista’ tħalli fuq il-kompetituri, u ġeneralment dawn il-miżuri jieħdu l-forma ta’ limitazzjoni fuq il-preżenza li l-kumpanija jista’ jkollha fis-suq jew fis-swieq tagħha wara t-tmiem tal-perjodu tar-ristrutturar. Madanakollu, il-Kummissjoni tqis li, fejn is-sehem tal-kumpanija fis-suq rilevanti jkun negliġibbli, m’hemm l-ebda tagħwiġ mhux xieraq tal-kompetizzjoni (ara l-premessa 36 tal-linji gwida dwar ir-ristrutturar).
(130)
Skont it-tagħrif mibgħut, l-azjendi agrikoli li jkabbru l-għeneb fir-reġjun ta’ Hessen għandhom żona ta’ madwar 190 ettaru bid-dwieli u għalhekk għandhom l-ikbar medda ta’ għelieqi bid-dwieli fil-Ġermanja. Fil-pjan tan-negozju ta’ Ġunju tal-2002, ġie stmat li l-kumpanija GmbH għandha volum tal-bejgħ ta’ madwar miljun litru fis-sena. Skont it-tagħrif mibgħut, qabel l-2003 l-azjendi agrikoli li jkabbru l-għeneb fir-reġjun ta’ Hessen kienu jkabbru l-iktar l-għeneb tat-tip “Riesling”. Fil-livell tal-UE (l-UE-25) fl-2002/2003 ġew prodotti madwar 15.6 biljun litru ta’ nbid (17). L-azjendi agrikoli li jkabbru l-għeneb fir-reġjun ta’ Hessen ipproduċew inqas minn 0,01 % ta’ dan l-ammont totali tal-produzzjoni. Skont it-tagħrif mibgħut mill-awtoritajiet Ġermaniżi, fl-Unjoni Ewropea b’kollox hemm 26 413-il ettaru mħawlin bid-dwieli tat-tip “Riesling” (li l-biċċa l-kbira tagħhom, eżattament 21 197 ettaru, jinsabu fil-Ġermanja). L-azjendi agrikoli li jkabbru l-għeneb fir-reġjun ta’ Hessen għandhom żona ta’ madwar 190 ettaru bid-dwieli, li jiġu madwar 0.7 % taż-żona kollha tal-Unjoni Ewropea li hija mħawla bid-dwieli tat-tip “Riesling”. Għaldaqstant, wieħed jista’ jqis li dawn għandhom sehem negliġibbli mis-suq u li, f’dan il-każ, m’hemmx bżonn jiġu applikati l-miżuri obbligatorji ta’ kumpens.
(131)
Minkejja dan, il-Kummissjoni tassumi li l-azjendi agrikoli li jkabbru l-għeneb fir-reġjun ta’ Hessen mhux se jirċievu iktar għajnuna matul il-perjodu tar-ristrutturar (jiġifieri sal-2014, skont il-pjan tan-negozju aġġornat f’Novembru tal-2003), skont il-possibbiltà mogħtija fil-paragrafu 42(iii) tal-linji gwida dwar ir-ristrutturar.
Għajnuna limitata għall-minimu
(132)
Skont il-paragrafi 40 u 41 tal-linji gwida dwar ir-ristrutturar, l-ammont u l-intensità tal-għajnuna għandhom ikunu limitati għall-minimu li hemm bżonn biex jitwettaq ir-ristrutturar. Għalhekk, dawk li jibbenefikaw mill-għajnuna huma mistennija jagħtu kontribut sinifikanti lill-pjan tar-ristrutturar mir-riżorsi tagħhom stess, inkluż mill-bejgħ ta’ assi li mhumiex neċessarji għas-sopravivenza tal-kumpanija, jew permezz ta’ finanzjament estern bil-kundizzjonijiet tas-suq. L-ammont tal-għajnuna u l-forma li fiha tingħata għandhom ikunu b’mod li jevitaw li l-kumpanija tingħata flus li ma għandhiex bżonn u li jistgħu jintużaw f’attivitajiet aggressivi u li jgħawġu l-andament tas-suq li mhumiex marbutin mal-proċess tar-ristutturar. L-ebda għajnuna ma għandha tmur biex tiffinanzja investiment ġdid li mhuwiex essenzjali biex il-kumpanija terġa’ ssir vijabbli. Il-Kummissjoni għandha tintwera li l-għajnuna se tintuża biss sabiex il-kumpanija terġa’ ssir vijabbli u li mhux se twassal biex dak li jibbenefika mill-għajnuna jkun jista’, waqt l-implimentazzjoni tal-pjan tar-ristrutturar, jespandi l-kapaċità produttiva tiegħu, ħlief fejn dan ikun essenzjali biex il-kumpanija terġa’ ssir vijabbli u ma jfixkilx bla bżonn il-kompetizzjoni.
(133)
Huwa u jitħejja r-ristrutturar, tqiesu tliet għażliet strateġiċi, li kienu r-restawr bil-mod il-mod tal-bini l-antik f’Eltville, l-bini ta’ kantina ġdida tal-inbid f’Eltville u l-bini ta’ kantina ġdida tal-inbid fiż-żona fejn hemm l-imħażen tal-għelieqi tal-għeneb ta’ Steinberg (ara l-premessi (24) sa (26)). Il-Kummissjoni tagħraf li l-unika għażla strateġika li kienet se tgħin lill-azjendi agrikoli li jkabbru l-għeneb fir-reġjun ta’ Hessen jagħmlu qligħ fit-tul kienet il-bini ta’ kantina ġdida tal-inbid fiż-żona fejn hemm l-imħażen tal-vinji ta’ Steinberg u t-trasferiment tal-amministrazzjoni ta’ dawn l-azjendi agrikoli u tal-ħanut tal-inbid tagħhom lejn il-monasteru ta’ Eberbach (ara l-premessa (26)). Skont it-tagħrif mibgħut, il-kantina l-ġdida tagħmilha possibbli għall-azjendi agrikoli li jkabbru l-għeneb fir-reġjun ta’ Hessen biex jipproduċu nbid aħmar ta’ kwalità għolja. B’hekk il-Kummissjoni tqis li t-tkabbir tal-kapaċità produttiva ppjanat fil-pjan tar-ristrutturar huwa essenzjali biex il-kumpanija terġa’ ssir vijabbli. Barra minn hekk, hija tqis li l-għajnuna hija limitata għall-minimu li hemm bżonn biex jitwettaq ir-ristrutturar. Meta twaqqfet fl-1 ta’ Jannar 2003, il-kumpanija GmbH ingħatat l-ewwel injezzjoni tal-kapital, li kienet ta’ miljun Euro. Barra minn hekk, skont il-karta tal-bilanċ mibgħuta, hija kellha madwar EUR 538 000 fi flus. Madanakollu, skont il-pjan tan-negozju, il-kumpanija GmbH ma kien se jkollha l-ebda sitwazzjoni ta’ likwidità pożittiva qabel is-sena finanzjarja tal-2008/2009. L-allokazzjonijiet meħtieġa sabiex ikunu koperti l-ħtiġijiet tal-likwidità matul l-ewwel snin tal-operat tal-kumpanija GmbH ġew stmati li kienu ħa jkunu b’kollox ta’ EUR 4,3 sa 7,7 miljuni iktar. B’hekk, wieħed jista’ jgħid li l-kumpanija, minkejja li ngħatat l-ewwel injezzjoni tal-kapital, ma kellhiex flus iktar milli biżżejjed li setgħet tużahom f’attivitajiet aggressivi u li jgħawġu l-andament tas-suq li mhumiex marbutin mal-proċess tar-ristutturar.
(134)
Il-kantina l-ġdida tal-inbid, li se tiswa b’kollox investiment ta’ madwar EUR 15-il miljun, se tiġi ffinanzjata parti minnha minn self min-naħa tal-azzjonisti ta’ EUR 7.5 miljun. Il-bqija tal-finanzjament għall-kantina l-ġdida se jiġi minn self minn bank kummerċjali (ara l-premessa (49)). Il-Kummissjoni tqis li dan is-self minn bank kummerċjali jista’ jitqies bħala kontribut importanti tal-kumpanija stess. B’hekk, f’dan il-każ, id-dispożizzjonijiet mogħtija fil-paragrafi 40 u 41 tal-linji gwida dwar ir-ristrutturar kienu ssodisfati.
L-implimentazzjoni bis-sħiħ tal-pjan tar-ristrutturar
(135)
Skont il-paragrafu 43 tal-linji gwida dwar ir-ristrutturar, il-kumpanija trid timplimenta bis-sħiħ il-pjan tar-ristrutturar.
(136)
Il-Kummissjoni tqis li din il-kundizzjoni kienet issodisfata. Skont it-tagħrif mibgħut, fl-ewwel sentejn tal-operat tagħha, il-bejgħ u l-qligħ tal-kumpanija GmbH kien ferm iktar milli mistenni. Wara li twaqqfet il-kumpanija GmbH u ngħatat l-ewwel injezzjoni tal-kapital, ir-reġjun ta biss injezzjoni oħra tal-kapital, ta’ EUR 1,225 miljun (ara l-premessa (33)). Il-kantina l-ġdida tal-inbid (li hi stmata li se tiswa b’kollox investiment ta’ EUR 15-il miljun) se tiġi ffinanzjata parti minnha minn self min-naħa tal-azzjonisti mogħti mir-reġjun b’rata tal-imgħax minima fissa u żgurata (ara l-premessi (40) sa (45)), u parti minnha minn self minn bank kummerċjali (ara l-premessa (49)). L-amministrazzjoni u l-ħanut tal-inbid għandhom jiġu ttrasferiti lejn il-kmamar fil-monasteru ta’ Eberbach.
Il-prinċipju tal-għajnuna ta’ darba biss (“darba biss, l-aħħar darba”)
(137)
Skont il-paragrafu 48 tal-linji gwida dwar ir-ristrutturar, l-għajnuna għar-ristrutturar għandha tingħata biss darba kull għaxar snin (li għandhom jibdew minn meta jispiċċa l-perjodu tar-ristrutturar jew minn meta ma jkomplix jiġi implimentat il-pjan) sabiex ikun evitat li l-impriżi jabbużaw mill-għajnuna. Skont il-paragrafu 49 tal-istess linji gwida, l-applikazzjoni ta’ din ir-regola mhi effettwata bl-ebda mod mit-tibdil fis-sidien ta’ kumpanija wara li din tkun ingħatat xi għajnuna.
(138)
Il-Kummissjoni tqis li f’dan il-każ inżamm il-prinċipju tal-għajnuna ta’ darba biss minħabba li fl-aħħar għaxar snin l-azjendi agrikoli li jkabbru l-għeneb fir-reġjun ta’ Hessen ma ngħataw l-ebda għajnuna sabiex jiġu salvati jew irristrutturati. Hekk kif spjegat fil-paragrafu (109), il-Kummissjoni ma sabitx li l-azjendi agrikoli li jkabbru l-għeneb fir-reġjun ta’ Hessen kellhom jitqiesu bħala kumpanija f’diffikultà meta kien għadhom amministrati bħala parti mill-amministrazzjoni ġenerali u mbagħad bħala impriża tar-reġjun ta’ Hessen. Minflok, il-kopertura, minn żmien għall-ieħor, tad-defiċit li kien hemm bejn l-1995 u l-2002 kienet tikkostitwixxi biss għajnuna illegali għall-operat (ara l-premessa (111)).
(139)
B’hekk il-Kummissjoni tqis li l-miżuri tar-ristrutturar mittieħda mir-reġjun ta’ Hessen favur l-azjendi agrikoli li jkabbru l-għeneb f’dan ir-reġjun huma konformi mad-dispożizzjonijiet rilevanti tal-linji gwida tal-1999 tal-Komunità dwar l-għajnuna mill-Istat sabiex jiġu salvati u rristrutturati l-kumpaniji f’diffikultà, u b’hekk huma kompatibbli mas-suq komuni.
(140)
Il-Kummissjoni jiddispjaċiha li l-Ġermanja ma għarrfithiex dwar l-għajnuna skont l-Artikolu 88(3) tat-Trattat tal-KE, u li, minflok, hija implimentata kontra l-liġi.
VI. KONKLUŻJONI
(141)
Il-Kummissjoni sabet li l-Ġermanja implimentat miżuri li jmorru kontra l-liġi biex tagħti għajnuna mill-Istat lill-azjendi agrikoli li jkabbru l-għeneb fir-reġjun ta’ Hessen fil-forma ta’ kopertura kontinwa tad-djun li kienu jammontaw għal EUR 541 859, bi ksur tal-Artikoli 87 u 88 tat-Trattat tal-KE. Minn din l-għajnuna bbenefikaw kemm l-impriża msejħa “Betrieb gewerblicher Art” kif ukoll il-kumpanija GmbH. Minħabba l-fatti partikulari ta’ dan il-każ, wieħed jista’ jgħid li l-vantaġġ mogħti kien fi proporzjon mal-assi tal-operat li ttieħdu minn idejn dik li qabel kienet l-impriża tar-reġjun ta’ Hessen tal-azjendi agrikoli li jkabbru l-għeneb f’dan ir-reġjun.
(142)
Barra minn hekk, il-Kummissjoni sabet ukoll li l-miżuri tar-ristrutturar mittieħda mir-reġjun ta’ Hessen favur il-kumpanija GmbH jikkostitwixxu għajnuna mill-istat li hija kompatibbli mat-Trattat tal-KE,
ADOTTAT DIN ID-DEĊIŻJONI:
Artikolu 1
L-għajnuna mill-Istat ta’ EUR 541 859 li l-Ġermanja tat mill-1995 sal-2002 lill-azjendi agrikoli li jkabbru l-għeneb fir-reġjun ta’ Hessen, bi ksur tal-Artikolu 88(3) tat-Trattat tal-KE, mhijiex kompatibbli mas-suq komuni.
L-għajnuna mill-Istat li l-Ġermanja tat wara l-2002 lill-kumpanija Hessische Staatsweingüter GmbH Kloster Eberbach fil-forma ta’ miżuri tar-ristrutturar, bi ksur tal-Artikolu 88(3) tat-Trattat tal-KE, hija kompatibbli mas-suq komuni.
Artikolu 2
1. Il-Ġermanja se titlob lill-impriża msejħa “Betrieb gewerblicher Art” u lill-kumpanija Hessische Staatsweingüter GmbH Kloster Eberbach jagħtuha lura l-għajnuna msemmija fl-Artikolu 1(1), f’ammont proporzjonat mal-għajnuna li ngħataw.
2. L-ammonti li għandhom jingħataw lura għandhom jinkludu l-imgħax mid-data ta’ meta ngħatat l-għajnuna sa meta jitħallsu lura fil-verità.
3. L-imgħax għandu jiġi kkalkulat abbażi tal-imgħax kompost skont il-Kapitolu V tar-Regolament tal-Kummissjoni (KE) Nru 794/2004 (18).
Artikolu 3
1. L-għajnuna msemmija fl-Artikolu 1(1) għandha tintalab lura b’mod immedjat u effettiv.
2. Il-Ġermanja għandha tiżgura li din id-Deċiżjoni tkun implimentata fi żmien erba’ xhur mid-data tan-notifika tagħha.
Artikolu 4
1. Fi żmien xahrejn mid-data tan-notifika ta’ din id-Deċiżjoni, il-Ġermanja għandha tibgħat lill-Kummissjoni t-tagħrif li ġej:
-
l-ammont totali (il-kapital u l-imgħaxijiet) li kull benefiċjarju għandu jħallas lura;
-
deskrizzjoni fid-dettall tal-miżuri li diġà ttieħdu u ta’ dawk li huma ppjanati sabiex tkun implimentata din id-Deċiżjoni;
-
dokumenti bil-miktub li juru li l-benefiċjarji ntalbu jħallsu lura l-għajnuna.
2. Il-Ġermanja għandha tgħarraf lill-Kummissjoni dwar il-progress tal-miżuri nazzjonali li jkunu ttieħdu sabiex tiġi implimentata din id-Deċiżjoni sakemm tkun tħallset lura l-għajnuna kollha msemmija fl-Artikolu 1(1). Fuq talba tal-Kummissjoni, il-Ġermanja għandha tibgħatilha minnufih it-tagħrif dwar il-miżuri li jkunu diġà ttieħdu u dawk li jkunu ppjanati sabiex tkun implimentata din id-Deċiżjoni. Barra minn hekk, hija għandha tibgħat ukoll tagħrif fid-dettall dwar l-ammonti tal-għajnuna u tal-imgħaxijiet li l-benefiċjarji jkunu diġà ħallsu lura.
Artikolu 5
Din id-Deċiżjoni hija indirizzata lir-Repubblika Federali tal-Ġermanja.
Brussell, l-20 ta’ Mejju 2008.